5 TAHUN PERKAHWINAN BUKAN TEMPOH PERCUBAAN

Isu keruntuhan rumah tangga dalam tempoh lima tahun pertama melayari rumah tangga adalah satu keadaan benar yang mana terjadinya kes-kes perceraian paling tinggi. Banyak kajian mahupun penyelidikan yang dilakukan, rata-rata berpendapat perceraian lebih kerap berlaku di awal usia perkahwinan berbanding melewati 10 tahun ke atas. Dalam kata lain, jika pasangan mampu menyesuaikan diri dan menghadapi cabaran dan dugaan dalam tempoh lima tahun pertama, bererti mereka mampu untuk meneruskan dan melayari bahtera rumah tangga sebaiknya selepas tempoh tersebut. Ini kerana, lima tahun pertama boleh dikatakan tempoh kritikal dalam memahami hati budi masing-masing dan penyesuaian gaya hidup pasangan yang beraneka ragam. Pasangan suami isteri yang muda selalu mengalami masalah keruntuhan rumah tangga di lima tahun pertama ini berbanding orang dewasa yang sudah matang. Namun, ada juga pasangan yang pernah berumah tangga tetapi masih tidak mampu mempertahankan perkahwinan mereka akibat daripada masalah dan cabaran yang tidak mampu mereka tangani bersama.

PASANGAN CURANG – Mereka masih mengikut rentak yang sama dari kegagalan rumah tangga yang lalu dan tidak belajar daripada kesilapan silam. Antara punca perceraian bagi pasangan yang berkahwin dalam tempoh lima tahun ini kebanyakannya berpunca daripada sikap curang, apabila ada orang ketiga menjadi dalang dalam rumah tangga, berkasihan dengan orang yang ketiga sehingga mengabaikan tanggung jawab sebagai suami atau isteri. Ada yang masih berhubungan dengan bekas kekasih dan ada yang terus melakukan maksiat walaupun sudah beristeri. Biasanya kes ini terjadi apabila lama-kelamaan si isteri pada pandangan suami atau sebaliknya nampak semakin ‘jelik’ dan kehendak-kehendak diri tidak dipenuhi oleh pasangan.

EGO & TIDAK SEFAHAMAN – Faktor saling tidak sefahaman, ego atau tidak mempercayai antara satu sama lain lazimnya kerap diadukan kepada mahkamah apabila gaya hidup pasangan tidak memenuhi cara dan kehendak mereka. Kadangkala perkara yang remeh-temeh seperti menyidai tuala, mengemas rumah, kebersihan diri atau aktiviti dan hobi yang mengganggu waktu bersama menjadi punca ketidaksefahaman dan pergaduhan. Biarpun pada mulanya kelihatan seperti satu perkara yang tidak perlu diperbesarkan, lama-kelamaan akan menjadi membara, bernanah dan meletup sehingga pasangan bergaduh dan talak dilafazkan oleh pihak suami.

TERIKUT GAYA HIDUP BUJANG –  Bahkan, terdapat juga perkahwinan yang tidak kekal kerana ketidakmampuan untuk menguruskan ekonomi rumah tangga kerana masih terikut-ikut dengan zaman bujang, misalnya perangai boros berbelanja sehingga apabila sudah ada tanggungjawab mereka ini tidak boleh menguruskan kewangan. Namun, jika pasangan yang bijak walaupun bergaji kecil, mereka mampu menjaga dan menjana rumah tangga.

CAMPUR TANGAN KELUARGA –Punca-punca lain antaranya, pengabaian nafkah zahir dan batin, kesibukan bekerja sehingga berlaku pengabaian, isteri yang nusyuz dan tidak mahu mendengar kata suami dan stres dengan anak-anak. Selain campur tangan mentua yang tidak menyukai menantu dan perkahwinan berdasarkan pilihan orang tua walhal di hati mereka tiada cinta, juga antara punca perceraian pada usia awal perkahwinan.

BERBICANGLAH!
 Biarpun semua orang tidak ada pengalaman, tetapi persefahaman dan musyawarah itu penting dalam apa jua perkara atau masalah yang timbul dalam rumah tangga. Kesimpulannya, masyarakat juga harus mengubah mentaliti yang menganggap lima tahun pertama sebagai tempoh percubaan perkahwinan, fahaman ini adalah tidak benar. Perkahwinan adalah ikatan yang serius dan mulia di sisi Tuhan dan bukannya sekadar mencuba-cuba. Jadi, tingkatkan usia perkahwinan dan pasangan berbincanglah untuk hadapi cabaran secara matang. Pasangan sepatutnya harus berbincang secara bersemuka sekiranya terdapat masalah yang melanda rumah tangga mereka, namun apa yang berlaku pada hari ini kebanyakan pasangan muda yang berkahwin enggan berkomunikasi dengan pasangannya akibat kurang sefahaman sesama mereka. Lagipun dengan adanya pengaruh yang besar daripada Internet seperti media sosial, menyebabkan ramai pasangan yang lebih ‘khayal’ menggunakan telefon bimbit masing-masing daripada melayan suami atau isteri mereka.

MEDIA SOSIAL BAWA KESAN PADA RUMAHTANGGA
Inilah yang terjadi, akibat terlalu banyak bersosial menggunakan sosial media, pengaruh ini sedikit sebanyak mengganggu hubungan suami dan isteri. Apatah lagi dengan adanya teknologi canggih seperti ini masa berharga di rumah setelah balik kerja untuk dihabiskan bermesra bersama pasangan sudah tiada lagi atau semakin kurang. Bila ini berlaku wujudnya unsur kurang persefahaman kerana tiada komunikasi dua hala. Selalunya pasangan muda ini ketika bercinta memang seronok kerana apa yang buruk semuanya disorok, sehingga pasangan tidak mengenali perangai yang sebenar, tetapi sebaliknya berlaku apabila selepas berkahwin, itu belum lagi ditambah dengan masalah kewangan yang tidak stabil. Peranan media sosial yang membolehkan pasangan berinteraksi dengan ‘teman-teman di luar’ menerusi aplikasi tertentu juga memberikan kesan yang mendalam apabila perkongsian berkenaan turut memberi pengaruh yang tidak baik kepada mereka.

MINTA BANTUAN PADA YANG PAKAR

 Sebenarnya, kursus persediaan perkahwinan juga perlu dilihat kembali, sama ada masa yang diberi cukup atau tidak begitu juga dengan pengisiannya. Tambahan sekiranya ada kursus selepas setahun perkahwinan yang dinamakan kursus pasca perkahwinan juga boleh dipertimbangkan kerana pada ketika itu boleh dibincangkan secara mendalam masalah-masalah yang telah mereka alami seperti kewangan, ketidaksefahaman , cara mengawal kemarahan atau sebagainya agar ramai daripada pasangan yang bermasalah dapat dibantu. Ini kerana pasangan yang muda atau baru mula berkahwin masih belum matang untuk mengemudi haluan rumah tangga masing-masing, ditambah dengan faktor-faktor luaran yang tidak membantu menjadikan mereka tidak dapat mengawal keadaan. Tambahan sekiranya mereka sendiri apabila
hendak berumah tangga itu tidak mempunyai persediaan yang secukupnya. Kepada pasangan yang berhadapan dengan masalah, agar berhubung dengan kaunselor-kaunselor perkahwinan atau orang tengah yang profesional untuk berbincang tentang masalah mereka. Jangan senyap dan meneruskan perkahwinan yang bermasalah seolah-olah tiada apa yang berlaku sehinggalah satu hari semuanya meletup dan ketika itu semuanya sudah terlambat.

Sumber: Internet


PROSEDUR BERCERAI PASANGAN MUSLIM

Walaupun perceraian bukanlah matlamat dalam perkahwinan, namun realitinya ramai pasangan yang berhadapan dengan kes perceraian masih tidak tahu apakah yang perlu dilakukan apabila mengalami situasi tersebut.

 Jika telah nekad ingin bercerai anda boleh terus ke Mahkamah Syariah berhampiran (di mana lokasi anda tinggal). Contohnya, kalau tinggal di Putrajaya pergilah ke Mahkamah Syariah Putrajaya, jika di Shah Alam pergilah ke Mahkamah Rendah Shah Alam. Bagi tujuan pendaftaran kes, hanya Pemohon sama ada suami atau isteri perlu hadir ke Mahkamah memandangkan ia hanya untuk mendaftarkan kes. Dapatkan borang mohon untuk bercerai dan isi. Bawa bersama surat nikah, surat beranak anak-anak, kad pengenalan dan lain-lain yang berkaitan jika nak pasti apa perkara perlu sila berhubung dahulu (telefon) mahkamah berkenaan.
Selepas hantar borang suami/isteri akan diberi tarikh panggilan ke mahkamah (sebutan/bicara) dalam tempoh 21 hari. Suami/isteri juga boleh dapatkan khidmat rundingan dari Pegawai Sulh. Apabila di perlukan (kalau perlu kena mohon hadir majlis sulh). Biasanya terus sebutan/bicara. Kalau suami setuju cerai biasanya kes ringkas dan diakhiri lafaz cerai, namun jika tidak mungkin isteri perlu pinda kes kepada mohon cerai taklik atau fasakh mengikut alasan yang berkaitan. Alasan taklik ikut lafaz taklik di belakang surat nikah, alasan fasakh lihat seksyen 52 Akta Keluarga.

Seksyen 52. Perintah Untuk Membubarkan Perkahwinan Atau Untuk Fasakh

(1)Seseorang perempuan yang berkahwin mengikut Hukum Syarak adalah berhak mendapat suatu perintah untuk membubarkan perkahwinan atau untuk fasakh atas satu atau lebih daripada alasan yang berikut, iaitu:
(a) bahawa tempat di mana beradanya suami telah tidak diketahui selama tempoh lebih daripada satu tahun;
(b) bahawa suami telah cuai atau telah tidak mengadakan peruntukan bagi nafkahnya selama tempoh tiga bulan;
(c) bahawa suami telah dihukum penjara selama tempoh tiga tahun atau lebih;
(d) bahawa suami telah tidak menunaikan, tanpa sebab yang munasabah, kewajipan perkahwinannya (nafkah batin) selama tempoh satu tahun;
(e) bahawa suami telah mati pucuk pada masa perkahwinan dan masih lagi sedemikian dan isteri tidak tahu pada masa perkahwinan bahawa suami telah mati pucuk;
(f) bahawa suami telah gila selama tempoh dua tahun atau sedang mengidap penyakit kusta atau vitiligo atau sedang mengidap penyakit kelamin dalam keadaan boleh berjangkit;
(g) bahawa isteri, setelah dikahwinkan oleh wali mujbirnya sebelum dia mencapai umur baligh, menolak perkahwinan itu sebelum mencapai umur lapan belas tahun, dan dia belum disetubuhi oleh suaminya itu;
[Pin. Akta A902:s.16]
(h) bahawa suami menganiayainya, iaitu, antara lain:
(i) lazim menyakiti atau menjadikan kehidupannya menderita disebabkan oleh kelakuan aniaya; atau
(ii) berkawan dengan perempuan jahat atau hidup berperangai keji mengikut pandangan Hukum Syarak; atau
(iii) cuba memaksa isteri hidup secara lucah; atau
(iv) melupuskan harta isteri atau melarang isteri itu daripada menggunakan haknya di sisi undang-undang terhadap harta itu; atau
(v) menghalang isteri daripada menunaikan atau menjalankan kewajipan atau amalan agamanya; atau
(vi) jika dia mempunyai isteri lebih daripada seorang, dia tidak melayani isteri yang berkenaan secara adil mengikut kehendak Hukum Syarak;
(i) bahawa walau pun empat bulan berlalu tetapi isteri masih belum disetubuhi oleh kerana suami bersengaja enggan menyetubuhinya;
(j) bahawa isteri tidak memberi keizinan akan perkahwinan itu atau keizinannya tidak sah, sama ada oleh sebab paksaan, kesilapan, ketidaksempurnaan akal, atau hal keadaan lain yang diakui oleh Hukum Syarak;
(k) bahawa pada masa perkahwinan itu isteri, sungguhpun berkebolehan memberi keizinan yang sah, adalah seorang yang kecelaruan mental, sama ada berterusan atau berselangan, dalam erti Ordinan Sakit Otak 1952 [Ord. 31 tahun 1952] bagi Wilayah Persekutuan Kuala Lumpur, atau Ordinan Lunatik bagi Wilayah Persekutuan Labuan [Sabah Bab 74]　dan kecelaruan mentalnya adalah daripada suatu jenis atau setakat yang menjadikannya tidak layak untuk berkahwin;
[Pin. Akta A828:s.5]
(l) apa-apa alasan lain yang diiktiraf sebagai sah bagi membubarkan perkahwinan atau bagi fasakh di bawah Hukum Syarak.
(1A) Mana-mana orang yang berkahwin mengikut Hukum Syarak adalah berhak mendapatkan perintah bagi pembubaran perkahwinan atau fasakh atas alasan bahawa isteri menjadi tidak upaya yang menghalang persetubuhan.
[Mas. Akta A902:s.16]
(2) Tiada apa-apa perintah boleh dibuat atas alasan dalam perenggan (1)(c)　sehingga hukuman itu telah dikemukakan dan suami telahpun menjalani satu tahun daripada hukuman itu.
(3) Sebelum membuat suatu perintah atas alasan dalam perenggan (1)(e)　Mahkamah hendaklah, atas permohonan suami, membuat suatu perintah menghendaki suami memuaskan hati Mahkamah dalam tempoh enam bulan dari tarikh perintah itu bahawa dia tidak lagi mati pucuk, dan jika suami memuaskan hati Mahkamah sedemikian dalam tempoh itu, tiada sesuatu perintah boleh dibuat atas alasan itu.
(4) Tiada apa-apa perintah boleh dibuat atas mana-mana alasan dalam subseksyen (1) jika suami memuaskan hati Mahkamah bahawa isteri, dengan mengetahui bahawa adalah terbuka kepadanya untuk mendapatkan perkahwinan itu ditolak, telah bertingkah laku terhadap suaminya dengan cara yang menyebabkan suami mempercayai dengan munasabah bahawa isteri tidak akan menolak perkahwinan itu, dan bahawa adalah tidak adil kepada suami jika dibuat perintah itu.

SELAIN FASAKH
 Jika wanita memfailkan perceraian fasakh tetapi suami tidak bersetuju untuk menceraikan. Adakah terdapat pilihan lain selain daripada perceraian Fasakh?

 Di mahkamah syariah, banyak lagi pilihan perceraian yang jauh lebih efektif, efisien dan menjimatkan masa serta kos guaman. Perceraian sebagaimana yang dianjurkan oleh syarak, mestilah berlaku dalam sebaik-baik keadaan dan tidak mendatangkan dharar kepada mana-mana pihak. Maka, perceraian di bawah Seksyen 47 Akta Undang-undang Keluarga Islam (Wilayah-wilayah Persekutuan) adalah kaedah perceraian yang paling efektif dan dapat memelihara aib kedua belah pihak (suami dan isteri).Dari segi prosedur, permohonan perceraian di bawah seksyen ini tidak melibatkan surat cara yang banyak mahupun saksi. Sebaik sahaja saman berjaya disampaikan kepada suami dan suami bersetuju untuk bercerai, maka mahkamah syariah akan mengarahkan suami melafazkan cerai di dalam mahkamah setelah mendapati perkahwinan tersebut pecah-belah. Mudah, cepat dan efisien jika kedua-dua pihak bersetuju bercerai secara baik.

SUAMI TIDAK BERSETUJU
Sekiranya suami tidak bersetuju dengan perceraian tersebut dan suami hadir ke mahkamah syariah, maka mahkamah boleh mengarahkan suatu jawatankuasa pendamai dilantik untuk mewakili pihak-pihak. Jawatankuasa pendamai ini terdiri daripada seorang pegawai agama di pejabat agama Islam daerah sebagai pengerusi, seorang wakil suami dan seorang wakil isteri. Di peringkat jawatankuasa pendamai ini, mahkamah akan memberikan keutamaan kepada saudara dan ahli keluarga terdekat.

 Wakil-wakil mereka hendaklah berusaha berbincang dan berusaha mencapai perdamaian dalam tempoh enam bulan dari tarikh jawatankuasa ini dibentuk atau dalam tempoh yang lebih lama mengikut arahan mahkamah.Jawatankuasa pendamai ini hendaklah memanggil dan memberi peluang kepada suami dan isteri menyatakan pendapat dan memanggil wakil untuk siasatan dan pandangan. Di peringkat ini tiada kelibat peguam syarie dibenarkan bertindak atau menghadiri sesi tersebut dan perbincangan adalah eksklusif di antara pihak-pihak, wakil pihak-pihak dan pengerusi sahaja. Sekiranya pihak-pihak berjaya didamaikan, maka permohonan perceraian ini boleh ditarik balik pada bila-bila masa dengan kebebasan pihak-pihak untuk memfailkan semula permohonan yang sama. Bagaimanapun sekiranya pasangan gagal didamaikan atau suami enggan melafazkan cerai, maka mahkamah hendaklah merujuk kes tersebut kepada hakam. Mahkamah juga boleh melantik jawatankuasa pendamai yang baru jika mahkamah tidak berpuas hati dengan pengendalian  jawatankuasa yang sedia ada.

FUNGSI HAKAM, JAWATANKUASA PENDAMAI?

                Hakam diperuntukkan dengan jelas di bawah Seksyen 47 (14) dan Seksyen 48 di bawah akta yang sama. Hakam juga terdiri daripada kalangan saudara-mara terdekat iaitu dua penimbang tara (hakam) yang mempunyai makluman berkaitan isu rumah tangga pihak-pihak untuk bertindak bagi pihak suami dan isteri tersebut. Pelantikan hakam dibuat setelah mahkamah berpuas hati perkelahian (syiqaq) sentiasa berlaku antara pihak-pihak dalam tempoh perkahwinan tersebut selepas selesai urusan perdamaian di peringkat jawatankuasa pendamai gagal atau menemui jalan buntu.
                Hakam hendaklah berusaha mendapatkan kuasa penuh daripada prinsipalnya (hakam suami daripada suami dan hakam isteri daripada isteri). Malah hakam suami boleh diberi kuasa melafazkan talak bagi pihak suami. Sesi perbincangan menerusi hakam ini juga tertakluk kepada arahan mahkamah dan hendaklah mengikut hukum syarak. Jika Hakam berpendapat pihak-pihak itu patut bercerai tetapi tidak dapat memerintahkan perceraian kerana sebab lain, Mahkamah boleh melantik hakam yang lain untuk proses yang sama.
                Jika hakam di pihak suami enggan melafazkan cerai tetapi meminta perceraian dibuat secara tebus talak dan hakam isteri bersetuju, mahkamah juga boleh mengarahkan perceraian tersebut dilakukan secara tebus talak. Kesemua prosiding ini termasuk hakam akan mengambil masa lebih kurang enam bulan hingga setahun untuk selesai sekiranya pihak-pihak memberikan kerjasama yang baik dan suami hadir ke mahkamah.
                Namun demikian, sekiranya pihak suami gagal menghadirkan diri dan tidak melantik sebarang hakam, maka prosiding ini tidak boleh diteruskan. Ketika itulah pilihan atau talian hayat yang lain boleh diteruskan sama ada melalui proses fasakh atau taklik. Uniknya, prosiding di bawah Seksyen 47 ini juga tidak memerlukan pihak-pihak untuk membuat pelantikan Peguam Syarie atau diwakili oleh peguam syarie melainkan pihak-pihak merasakan ia suatu keperluan. Malah tiada saksi yang akan dikemukakan di peringkat prosiding ini berbanding dengan tuntutan fasakh dan taklik yang bergantung kepada keterangan saksi untuk menguatkan kes.

CELIK UNDANG-UNDANG
                Apa yang penting adalah pelantikan serta pemilihan wakil baik di pihak jawatankuasa pendamai mahupun hakam mestilah mereka yang bukan sahaja terdiri daripada kalangan keluarga atau kerabat terdekat tetapi juga mereka yang memahami hukum syarak dan bersedia menerima arahan Mahkamah. Kos yang terlibat di dalam permohonan ini juga hanyalah kos pemfailan sahaja dan jumlahnya di bawah RM100!

Sumber: Jabatan Kehakiman Syariah Malaysia


TAKE NOTE SUAMI! INI MAKANAN YANG ISTERI HAMIL BOLEH MAKAN & TIDAK

Ketika hamil, penting untuk ibu makan secara sihat bagi memastikan diri dan bayi dalam kandungan mendapat semua nutrien diperlukan. Jika ibu hamil sedar cara pemakanan tidak begitu baik, inilah masanya untuk mula mengamalkan diet sihat dan seimbang. Para suami dan ahli keluarga, sila pantau pemakanan orang terdekat anda jika mereka hamil. Jika anda atau ada keluarga anda sedang hamil, ikuti diet pemakanan ini dengan betul:

Hidangan harian mestilah terdiri daripada kepelbagaian sumber makanan daripada empat kumpulan makanan seperti buah dan sayur. Ibu boleh membeli buah dan sayur dalam bentuk segar, sejuk beku, tin, kering atau jus. Makan lima hidangan daripada kumpulan ini sehari. Baca mengenai cara untuk makan lebih banyak buah-buahan dan sayur-sayuran.

Makanan berkanji termasuk nasi, roti, pasta dan kentang. Cubalah pilihan daripada bijian penuh.

Makanan yang kaya dengan protein termasuk daging dan ayam tanpa lemak, ikan, telur serta kekacang. Cuba sasarkan dua hidangan ikan dalam seminggu termasuk ikan yang berminyak.

Produk tenusu termasuk susu, keju dan yogurt kaya dengan kalsium. Badan akan menjadi lebih efisien ketika hamil dan ibu dapat menggunakan tenaga yang didapati daripada makanan yang diambil dengan lebih baik.

Secara amnya, wanita tidak memerlukan kalori tambahan pada enam bulan pertama kehamilan dan hanya sebanyak 200 kalori tambahan setiap hari untuk tiga bulan terakhir. Selera makan adalah petunjuk terbaik untuk mengetahui jumlah makanan yang perlu diambil. Ibu hamil akan dapati selera mereka turun naik semasa kehamilan.

MINGGU-MINGGU KEHAMILAN

                Pada beberapa minggu pertama, selera makan berkurangan secara dramatik dan ada sesetengah ibu hamil tidak mahu makan hidangan yang sempurna terutama jika mengalami loya atau mabuk.Ketika pertengahan kehamilan, selera makan sama dengan sebelum hamil atau bertambah sedikit. Menjelang akhir kehamilan, selera makan akan bertambah tetapi jika mengalami pedih hulu hati atau rasa penuh selepas makan, anda mungkin boleh makan dengan kerap tetapi dengan jumlah sedikit. Cara terbaik adalah makan apabila lapar. Makanlah makanan yang berkhasiat dan seimbang setiap hari bagi memastikan pertambahan berat badan berlaku secara beransur-ansur sejajar dengan perkembangan bayi dalam kandungan.

AWAS..ELAKKAN MAKAN INI JIKA ANDA HAMIL!
 Ada beberapa jenis makanan yang perlu dielakkan semasa hamil kerana ia boleh membahayakan bayi dalam kandungan, antaranya:

Kerang dalam hidangan laksa dan kuetiau sepatutnya direbus terlebih dulu sebelum dimasukkan ke dalam makanan berkenaan. Beritahu peniaga supaya tidak memasukkannya dalam makanan kerana anda tidak tahu sama ada ia dimasak dengan betul atau tidak.

Keju dengan kulit yang putih dan berkulat seperti brie serta camembert atau keju berjaring biru seperti stilton mungkin mengandungi listeria iaitu bakteria yang boleh membahayakan bayi. Makanan yang tidak dipasteur dengan betul mempunyai banyak bakteria yang membahayakan perkembangan baby kita di dalam kandungan.

Daging mentah atau kurang masak dan telur adalah sumber bakteria yang boleh membahayakan bayi. Apabila memasak daging atau telur, pastikan ia masak sepenuhnya.

Hati dan produk hati perlu dielakkan kerana semuanya mungkin mengandungi sejumlah besar vitamin A jenis retinol. Terlalu banyak makan juga boleh membahayakan bayi dalam kandungan.

Makanan laut mentah seperti tiram atau sushi. Nasi untuk membuat sushi ada ditambah dengan cuka, dan cuka itu sangat bahaya. Lagipun ada sesetengah sushi menggunakan bahan mentah tanpa masak dahulu. Makanan mentah seperti sushi dan juga makanan separuh masak seperti telur separuh masak pun bahaya untuk dimakan. Ini kerana terdapat banyak bakteria dalam makanan mentah dan juga makanan separuh masak. Bagi ibu mengandung, kita kena makan makanan yang dimasak dengan betul supaya boleh mematikan semua bakteria yang kita tak nampak tu.

Ikan jerung, todak atau marlin. Jenis ikan berkenaan mengandungi raksa (merkuri) yang hadir secara semula jadi dalam jumlah yang tidak selamat. Tuna juga mengandungi raksa. Ia boleh merosakkan saraf-saraf kandungan kita. Justeru, hadkan pengambilannya kepada tidak kurang daripada empat tin bersaiz sederhana atau dua stik segar seminggu.

Kurangkan atau berhenti minum minuman beralkohol semasa hamil. Jika mahu minum, jangan lebih daripada dua unit, sekali atau dua kali seminggu selain elak daripada minum hingga mabuk.

Hadkan pengambilan kafein kepada 200 miligram sehari iaitu dua cawan besar kopi segera atau empat cawan teh sehari.

Kekacang ini adalah sumber protein yang tinggi, tapi bagi ibu yang ada history alahan kacang dan juga ada history G6PD, baik elakkanlah supaya kita boleh elakkan sesuatu yang memudaratkan dari berlaku.

Tapai dan juga apa-apa makanan yang diperam lama memang tak baik untuk kesihatan kita dan bayi. Tapai nie masam dan tak elok untuk kita makan semasa hamil.

Buah-buahan yang ‘tajam’ adalah seperti tebu, kelapa muda, dan juga nenas. Masa awal-awal mengandung, memang tak boleh nak makan makanan-makanan tajam ini kerana boleh menyebabkan keguguran.

KEHAMILAN DAN DIET

Berdiet ketika hamil mungkin berbahaya kepada diri sendiri dan bayi yang sedang membesar. Sesetengah diet boleh menyebabkan badan kekurangan zat besi, asid folik dan vitamin serta mineral penting.

Ingatlah, pertambahan berat badan adalah salah satu tanda positif bagi kehamilan yang sihat. Jika gemar mengambil makanan segar, berkhasiat dan menambah berat badan, elok bertenang saja kerana anda memang sepatutnya menjadi lebih besar daripada saiz biasa.

Jika berat badan berlebihan, boleh ubah suai diet dengan mengurangkan makanan yang tinggi kandungan lemak dan gula serta melakukan senaman.

Namun, minta nasihat doktor terlebih dulu sebelum menukar corak pemakanan atau meningkatkan senaman. Pertambahan berat badan yang baik berlaku secara berperingkat. Berat badan ibu hamil mungkin meningkat sebanyak 10 hingga 12.5 kilogram sepanjang kehamilan.

Biarpun begitu, penambahan berat badan berbeza dalam kalangan individu dan bergantung kepada banyak faktor. Justeru, tumpukan kepada pengambilan diet sihat yang mengandungi banyak karbohidrat, buah dan sayur, protein, susu atau produk tenusu serta sedikit lemak dan gula.

Walaupun ibu tidak lapar, kemungkinan bayi berasa sebaliknya. Cuba makan dengan kerap dan sasarkan untuk makan tiga hidangan utama sehari dengan dua atau tiga snek sihat.

Mabuk hamil, alahan terhadap makanan tertentu, pedih hulu hati atau ketidakcernaan membuatkan ibu hamil sukar untuk makan. Makanlah lebih kerap dengan jumlah sedikit. Anda mungkin dapati makan lima atau enam hidangan kecil sehari lebih mudah diterima oleh badan ketika ini.

Memakan makanan yang tinggi kandungan serat dan diperbuat daripada bijian penuh akan membantu ibu hamil berasa kenyang serta berkhasiat.

Anda tidak perlu meninggalkan semua makanan kegemaran disebabkan kehamilan, tetapi hidangan dan snek yang tinggi kandungan lemak, gula serta garam seelok-eloknya bukanlah sumber utama dalam diet yang diamalkan.

Justeru, untuk snek, cuba makan pisang berbanding ais krim, sorbet beku atau cendol. Namun, jangan berasa bersalah jika sesekali ibu hamil menikmati sedikit biskut manis.

Sumber: Internet


ADAKAH ANAK ANDA MENGHISAP JARI?

Menghisap jari adalah tabiat semulajadi seorang bayi yang mungkin bermula dari dalam kandungan lagi. Proses ini adalah normal kerana inilah caranya bayi belajar menyusu. Bayi akan menghisap sebarang objek yang diletakkan di dalam mulut secara automatik. Lama-kelamaan, bayi akan berasa seronok menghisap jari oleh kerana tabiat ini memberikan kepuasan, menyebabkan ia berasa makin ghairah untuk menghisap jari. Menurut Sigmund Freud, menghisap jari adalah salah satu cara kanak-kanak meneroka badannya sendiri dan juga membantu membina personaliti.
                Ada kanak-kanak Suka hisap ibu jari, manakala yang lain lebih cenderung menghisap jari lain atau puting. Namun begitu, tidak kiralah apa yang dihisap, kesannya tetap sama sekiranya tabiat ini diteruskan setelah kanak-kanak itu melangkaui umur 5-6 tahun. Secara umum, kesan buruk menghisap jari tidak akan kelihatan sekiranya kanak-kanak tersebut cuma mengamalkan tabiat ini ketika gigi mereka masih 100% gigi susu. Lagi lama tabiat menghisap jari diamalkan, lagi tinggi peluang untuk kanak-kanak tersebut mendapat kesan buruk akibat menghisap jari secara berpanjangan.

Kenapa Sesetengah Kanak-Kanak Menghisap Jari?

                Pada mulanya, sucking reflex (refleks menghisap) digunakan untuk menyusu. Lama-kelamaan, kanak-kanak tersebut mula berasa seronok menghisap, lalu akan menghisap jarinya untuk mendapatkan keseronokan. Tabiat menghisap jari mampu menenangkan dan membuatkan kanak-kanak berasa selamat, contohnya ketika terpisah daripada ibu bapa atau berada dalam suasana asing seperti di tadika. Sepertimana sesetengah kanak-kanak tidak boleh tidur tanpa bantal busuk mereka, ada kanak-kanak yang tidak boleh tidur jika tidak menghisap jari; tabiat menghisap jari dan memeluk bantal busuk menenangkan dan memudahkan mereka tidur.
Kesan buruk dari tabiat ini:

Gigi Tertolak Keluar

Bagi 1-2 tahun pertama, jangan terlalu risau berkenaan gigi anak anda. Biasanya tabiat ini akan mula menghilang menjelang anak anda berumur 3-4 tahun. Tetapi, sekiranya pada umur 3 atau 4 tahun, bayi anda tiada tanda-tanda untuk tabiat ini hilang, anda sudah boleh memulakan langkah bagi menghalang tabiat ini. Disebabkan tabiat menghisap jari itu sendiri yang menolak bahagian atas gigi, menghisap jari boleh mengakibatkan gigi jongang (buck teeth). Ianya juga boleh mengakibatkan pelbagai masalah gigi yang lain.

Merosakkan Jari

Tabiat menghisap ini juga akan memberi kesan pada kulit jari yang dihisap. Terlalu lama terperangkap dengan air liur dan tekanan dari gigi, membolehkan jari terkena jangkitan. Lebih teruk, jari akan luka dan berdarah memudahkan infeksi (kemasukan bakteria dan kuman ke dalam badan).

Apakah Masalah Yang Boleh Timbul Daripada Tabiat Ini?
                Kesan buruk akibat menghisap jari bergantung kepada kekerapan, tempoh masa dan kekuatan daya hisapan. Menghisap jari dengan kuat tetapi untuk masa yang singkat mungkin tidak akan memberikan kesan yang begitu ketara berbanding menghisap jari dengan perlahan tetapi untuk masa yang lama, contohnya sepanjang malam ketika kanak-kanak tersebut tidur. Beberapa kajian mencadangkan bahawa sedikit daya hisapan sudah cukup untuk menggerakkan gigi, jika daya itu diaplikasikan untuk masa yang lama. Jadi, sekiranya jari hanya dihisap dengan perlahan tetapi kekal di dalam mulut sepanjang malam, daya yang dihasilkan cukup untuk menggerakkan gigi dan menimbulkan kesan-kesan lain yang tidak diingini.

                Occlusion boleh dihuraikan secara ringkas sebagai hubungan gigi atas dan gigi bawah apabila kedua-keduanya dirapatkan ketika menggigit. Dalam occlusion yang normal, gigi hadapan atas akan menindih gigi hadapan bawah kira-kira 2-4 mm, supaya hanya separuh dari gigi hadapan bawah yang akan kelihatan. Namun, jika tabiat ini diamalkan secara berpanjangan, jari yang dihisap akan menekan gigi ke dalam secara berpanjangan, menyebabkan gigi hadapan atas dan bawah menjadi jarang dan tidak lagi menindih. Pada tahap ini, anak anda mungkin sedikit pelat apabila bertutur, terutamanya ketika menyebut beberapa huruf seperti ‘s’dan ‘f’.
                Bergantung kepada kedudukan jari di dalam mulut, gigi hadapan kanak-kanak tersebut mungkin akan bergerak lebih ke hadapan atau lebih ke belakang. Ketika menghisap, pipi kanan dan kiri akan menghimpit rahang. Jika ini dilakukan secara berterusan, rahang boleh mengecut dan menjadi sempit (seperti bentuk huruf V), lalu akan berlaku kekucar-kaciran dalam kedudukan gigi. Ini tentunya akan merosakkan penampilan kanak-kanak tersebut dan mungkin boleh mengurangkan keyakinan diri yang sepatutnya dibina dalam proses pembesaran.

Bagaimana Cara Untuk Menghentikan Tabiat Ini?

Memberi galakan membina. Contohnya, puji anak anda apabila dia tidak menghisap jari berbanding memarahinya ketika dia menghisap jari. Anak anda akan lebih gembira dan lebih bermotivasi untuk berhenti.
Ganjaran seperti mainan, makanan kegemaran atau lawatan ke tempat kesukaannya seperti zoo sebagai hadiah untuk anak anda. Elakkan makanan bergula kerana ia hanya akan memburukkan keadaan.
Kanak-kanak yang lebih matang, contohnya yang berusia 6-7 tahun ke atas mungkin boleh memahami kesan-kesan buruk menghisap jari jika diterangkan. Oleh itu, mereka boleh dimotivasi dan diberi galakan untuk berhenti dengan sendiri.
Jika mereka tidak mampu berhenti terus (cold turkey method), buat sasaran yang realistik mereka capai, contohnya tidak menghisap jari ketika menonton televisyen. Mereka mungkin akan berasa tidak selesa dalam proses berhenti. Oleh itu, anda harus memberi sokongan dan sentiasa berada di sisi mereka sehingga mereka berjaya.
Alat bantuan boleh digunakan untuk menghalang mereka menghisap jari seperti menyapu larutan yang pahit ke atas jari, membalut jari yang dihisap atau memakaikan sarung tangan semasa tidur.
Oral appliance (alat oral) adalah alat logam berbentuk dawai kokot yang diletakkan di belakang gigi hadapan atas yang bertindak sebagai penghalang kanak-kanak tersebut meletakkan jari ke dalam mulut untuk dihisap. Perlu diingatkan bahawa alat ini selalunya berguna untuk kanak-kanak yang lebih dewasa atau remaja yang ingin berhenti tetapi tidak berjaya menggunakan cara-cara yang lain.

Ibu bapa dan doktor gigi harus berkerjasama ke arah mengesan malocclusion (occlusion tidak normal) yang disebabkan oleh tabiat menghisap jari kronik, dan membuat keputusan untuk ‘campur tangan’ pada masa yang sesuai. Walaupun secara teori terdapat banyak cara untuk menghentikan tabiat ini, pada asasnya kita perlu mencari cara yang paling sesuai untuk anak anda ikuti dan seterusnya mencuba mengurangkan kesan buruk tabiat menghisap jari.

Sumber :Dr. Husna Razak


BAYI MATI DALAM KANDUNGAN, KETAHUI PUNCANYA..

Kematian bayi di dalam kandungan atau `lahir mati’ merupakan satu mimpi sedih bagi sesebuah keluarga khususnya ibu itu sendiri. Segala impian untuk menimang cahaya mata, mendengar tawa tangis si manja hilang dalam sekelip mata. Selepas mengandung melebihi 22 minggu bayi mati dalam kandungan. Betapa berat mata memandang berat lagi bahu yang memikul, namun hidup ini mesti diteruskan, peluang untuk mendapatkan anak masih ada.

                Bukan semua kes bayi lahir mati dapat dikenal pasti puncanya, kecuali dilakukan autopsi ke atas bayi itu. Kadangkala ujian autopsi telah dilakukan tetapi punca kematian masih tidak diketahui. Malah ada juga langsung tidak diketahui puncanya atau dikatakan takdir. Bagaimanapun bagi kebanyakan kes, ia boleh dielakkan daripada berlaku sekiranya ibu menjaga kesihatan dan mengambil langkah-langkah yang tertentu semasa di dalam proses kehamilan dan prihatin terhadap kandungannya. Namun, kes-kes yang tidak diketahui puncanya hanya melibatkan peratusan yang kecil. Janganlah berputus asa sebaliknya positif bagi mendapatkan kandungan yang kedua dan seterusnya. Berjumpalah doktor untuk mendapatkan nasihat.

LAHIR MATI ATAU STILLBIRTH
Lahir mati adalah kematian bayi di dalam kandungan selepas 22 minggu dikandung sebelum bayi sempat dilahirkan. Maknanya bayi meninggal di dalam rahim beberapa minggu atau jam sebelum atau selepas ibu mengalami sakit bersalin. Keguguran atau `keguguran spontan’ pula adalah `kehilangan’ kandungan yang berlaku sebelum ia berusia 22 minggu ataupun berat bayi kurang daripada 500gm jika usia kandungan tidak diketahui.

TANDA & SIMPTOM KEADAAN LAHIR MATI

Apabila ibu mendapati bayinya tidak lagi bergerak untuk satu jangka masa yang panjang

Rahim tidak membesar melewati masa

Tiada sebarang pergerakan atau degupan jantung pada bayi semasa menjalani ultrasound.

ANTARA PUNCA-PUNCANYA

Jangkitan yang dialami ibu atau bayi dalam kandungan seperti jangkitan Torch iaitu toxoplasmosis, rubella, cytomegalovirus dan herpes

Masalah uri atau tali pusat. Uri dan tali pusat yang menghubungkan bayi dengan rahim ibu

Kemungkinan uri terpisah atau tercerai daripada rahim terlalu awal ataupun terjadinya pendarahan daripada tali pusat (vasa praevia) dan uri

Trauma atau kecederaan yang dialami di bahagian abdomen/perut ibu

Tekanan darah tinggi yang dialami ibu, (kemungkinan ada atau tiada kaitannya dengan kehamilan)

Diabetes

Kecacatan struktur bayi yang melibatkan paru-paru, jantung, otak dan buah pinggang.

Masalah kromosom yang tidak normal adalah sebab paling utama yang menyebabkan kematian janin di peringkat awal. Ia merangkumi lebih daripada 50 peratus punca keguguran spontan.

Ibu mengalami gangguan autoimun, suatu keadaan di mana sistem imun atau antibodi seseorang itu yang menyerang dirinya sendiri.

Terdapat sebab-sebab lain yang mungkin turut menyumbang kepada kes lahir mati ini. Namun 10 peratus kes-kes lahir mati ini tidak diketahui puncanya. Apakah yang patut dilakukan bagi mengelak insiden lahir mati?

Mengawal itu kadangkala boleh dilakukan dengan mengelak daripada faktor-faktor berisiko semasa mengandung

Mengawal diabetes mahupun darah tinggi yang boleh mengurangkan risiko lahir mati

Mengelak daripada penyakit rubella dengan mendapatkan suntikan rubella lebih awal sebagai sebahagian daripada pelalian

Elakkan makan daging mentah dan membela kucing-kucing untuk menghalang daripada toxoplasmosis

Kerap mencuci tangan merupakan amalan baik yang boleh menghalang wanita hamil daripada dijangkiti penyakit

Tidak merokok mahupun menghisap dadah apalagi semasa hamil. Ini kerana ia boleh mengakibatkan pertumbuhan bayi terbantut dan boleh meninggikan risiko insiden lahir mati.

                Lazimnya punca-punca ini boleh dibahagikan kepada tiga kategori iaitu, kecacatan semula jadi bayi, masalah uri dan tali pusat serta keadaan ibu berpenyakit yang boleh menjejaskan kehamilan. Kecacatan adalah punca biasa namun sering kali terlepas pandang, seperti kes-kes bayi meninggal dalam kandungan ini. Hampir 50 peratus kes keguguran spontan di peringkat tiga bulan pertama disebabkan oleh masalah kromosom yang tidak normal ataupun kecacatan struktur anggota bayi.Uri dan tali pusat adalah saluran nyawa bayi untuk mendapatkan bekalan oksigen dan zat-zat makanan.
                Andai terdapat masalah bagi salah satu daripadanya bermakna terputuslah `saluran nyawa’ bayi. Ia boleh juga mengakibatkan gangguan teruk bagi kelancaran peredaran darah, oksigen dan zat-zat makanan kepada bayi. Uri dan tali pusat `sering dipersalahkan’ sebagai punca kematian bayi dalam kandungan ini namun ia masih merupakan `penyumbang’ sederhana di atas sebilangan kes lahir mati ini. Biarpun bukan kebiasaan, keadaan ibu juga mungkin bertanggungjawab kepada kematian bayi dalam kandungan.
                Sesetengah penyakit yang dihidapi ibu seperti diabetes dan darah tinggi serta rawatan ke atasnya kadangkala boleh menyebabkan bayi lahir mati. Terdapat beberapa punca luar biasa lain yang menyumbang kepada kematian bayi dalam kandungan ini. Bayi yang dilahirkan lahir mati ini berhak mendapat sijil kematian dan dikebumikan oleh keluarga tersayang.

MELAHIRKAN BAYI LAHIR MATI

                Ibu dan bapa berhak menentukan bilakah bayi itu patut dilahirkan walaupun ia sudah meninggal di dalam perut ibu. Bagi seseorang ibu yang sihat dan tidak mengalami masalah kesihatan, keputusan untuk mengeluarkan bayi itu bergantung kepada ibu bapa bayi berkenaan untuk satu tempoh yang dianggarkan.
                Bagi pihak doktor, apa yang dapat dilakukan ialah memberi pandangan dari pelbagai sudut, buruk dan baiknya melahirkan bayi itu serta cepat atau lambat. Ibu boleh membuat pilihan sama ada untuk menanti waktu kelahiran secara semula jadi atau merangsang kelahiran secara paksa. Bukan semua yang mahu menanti saat kelahiran normal itu sedangkan bayinya sudah meninggal. Cuma doktor hanya memberi pandangan dari sudut kesihatan dengan memberi sedikit masa sambil mengawasi kesihatan ibu. Itu pun kalau ibu atau keluarganya bersetuju. Keputusan dibuat oleh ibu atau keluarganya sendiri.
                Tidak salah jika seseorang ibu itu ingin menunggu kelahiran secara semula jadi tanpa paksaan. Walau bagaimanapun ada kalanya ia boleh melibatkan masa yang agak lama. Jika ia melebihi empat minggu daripada tarikh bayi itu meninggal di dalam rahim, keadaan ibu harus diawasi agar masalah lain tidak timbul. Jika rangsangan atau paksaan bagi melahirkan bayi itu dilakukan, ia harus dilaksanakan dengan teliti kerana ia boleh melibatkan komplikasi kerana rahim belum bersedia untuk proses kelahiran. Pintu rahim selalunya diperiksa untuk memastikan ia bersedia untuk proses kelahiran. Ini boleh memakan masa beberapa jam dan kadangkala melebihi 24 jam.
                Ini adalah untuk memastikan risiko terhadap ibu di tahap yang rendah. Jika rahim dipaksa secara terus-menerus, ia boleh mengakibatkan rahim itu koyak dan memudaratkan ibu. Maka sebab itulah, pihak doktor akan meneliti kes itu secara teliti sekiranya ibu sudah bersedia bersalin atau jika ia memerlukan rangsangan, ia dilakukan dengan teliti. Ibu boleh melahirkan bayi itu secara normal selepas diberi bantuan yang secukupnya atau apabila sudah ada rasa untuk bersalin. Bagaimanapun sekiranya terdapat komplikasi lain, doktor akan mencadangkan pembedahan Caesarean demi menyelamatkan ibu.

SOKONGAN SUAMI DAN KELUARGA

                Di kala isteri melalui saat-saat yang menyedihkan seperti ini, suami atau bapa serta ahli keluarga hendaklah memberikan sokongan moral kepada isteri atau ibu.  Kemurungan dan kesedihan boleh terjadi dan menjejaskan kesihatan isteri dan ini hendaklah dielakkan. Sekiranya ibu itu sudah sihat semula, maknanya dia sudah bersedia untuk mengandung lagi dan melahirkan anak yang normal asalkan dia menjaga kesihatannya. Pihak doktor pula mengawasi kesihatan ibu dan ibu hendaklah datang berjumpa doktor secara berkala lebih-lebih lagi mendapati bayinya tidak bergerak lagi.
                Tidak ada istilah `bayi tidur’ sepanjang masa sewaktu kehamilan lebih-lebih lagi jika bayi itu sudah besar. Walaupun bayi yang melebihi tujuh bulan mempunyai ruang yang terhad untuk pergerakan tetapi ia mesti bergerak seperti biasa. Cuma kekuatan tendangan akan berkurangan kerana ia sudah membesar dan memenuhi hampir seluruh ruang rahim. Bayi yang normal akan bergerak lebih daripada 10 kali dalam masa 12 jam sehari. Bayi akan tidur di dalam kandungan tetapi tidak sepanjang masa. Bakal ibu atau ibu disarankan menghadiri kelas-kelas untuk ibu hamil, bagi mendapatkan maklumat bukan sahaja mengenai kelahiran, penyusuan ibu malah lain-lain yang ada kaitannya dengan ibu dan anak. Kepada suami, berilah semangat dan kasih sayang terhadap isteri di samping anda sendiri juga perlu tabah dan berfikiran positif.

Sumber: Utusan


Sendawakan Bayi Elak Kembung Perut

Hampir semua wanita yang bergelar ibu pernah melalui pengalaman berhadapan dengan masalah bayi yang menangis tanpa henti, berbeza daripada hari-hari biasa. Dalam sesetengah kes, ibu bapa berada dalam keadaan panik apabila tangisan si bayi semakin berpanjangan dalam tempoh melebihi sejam. Bagi pasangan muda yang tidak ada pengalaman, lazimnya tangisan tersebut menimbulkan pelbagai andaian yang negatif. Selain tidak mengetahui punca tangisan, pasangan juga tidak tahu cara yang berkesan untuk meredakan si anak.

Bayi menangis sebagai salah satu cara untuk berkomunikasi. Apabila bayi menangis, ia memberi isyarat kepada ibu-bapa atau penjaga ketidakselesaan yang dialami. Mungkin mereka menangis kerana lapar, mengantuk, sakit, bosan, keseorangan, letih, takut atau memerlukan pertukaran lampin. Bayi juga menangis kerana mood tidak baik, menyangka ibu bapa marah atau merengus dan ada kalanya bayi kembung perut. Kembung perut merupakan antara punca yang selalu menyebabkan bayi meragam. Keadaan ini terjadi di kalangan bayi baru lahir sehingga berusia setahun dan ia merupakan keadaan yang normal dan sering terjadi kepada mana-mana bayi sekali pun.
KEMBUNG BAYI SEBABKAN TANGISAN BERLARUTAN

Tanpa memilih jantina, keturunan atau bangsa bayi akan mengalami kembung perut yang menyebabkan perut tidak selesa dan sakit. Bayi yang mengalami kembung perut akan menangis teruk tanpa sebab dan keadaan ini berulang setiap hari biasanya pada lewat petang atau awal malam. Masalah ini lebih kerap dialami oleh bayi yang baru lahir berusia antara dua minggu enam bulan. Dalam sesetengah kes ada bayi yang berterusan menangis sehingga mereka berusia dua tahun ke atas. Ironiknya dalam menghadapi situasi tersebut katanya ada ibu bapa yang membuat tanggapan si anak berada dalam keadaan kritikal dan mereka dibelenggu kebimbangan terlampau.
Ibu bapa perlu bertenang dan melakukan pemeriksaan sama ada bayi mengalami sakit perut akibat angin atau kembung. Periksa perutnya keras atau lebih tegang daripada biasa, kelihatan bengkak atau mengeluarkan bunyi lompong apabila ditepuk dengan perlahan-lahan menggunakan jari. Elakkan membawa berjumpa bomoh atau dukun untuk mendapat rawatan lanjut jika anak menangis tanpa henti sebaliknya rawat dengan menggunakan kemahiran sendiri.
LEGAKAN KETIDAKSELESAAN SI KECIL
Beberapa langkah telah dikenal pasti yang diamalkan oleh ibu-ibu dapat meredakan kesakitan dan tangisan bayi:

Sendawakan bayi secara lebih kerap kerana bayi menelan angin bila menghisap susu. Ini menyebabkan angin terkumpul dalam perut dan menimbulkan rasa kurang selesa.
Sendawakan bayi setiap kali ibu menukar puting jika anda menyusukan sendiri bayi atau selepas bayi menghisap dua hingga tiga auns susu formula bagi yang menyusu botol,” katanya.
Ibu bapa boleh mempraktikkan beberapa kaedah untuk menyendawakan bayi. Antaranya tiarapkan bayi dengan meletakkan perutnya di atas lutut dan gosok belakangnya dengan lembut sambil menghayun atau mengenjut lutut secara perlahan-lahan.
Kaedah lain dengan mendakap bayi menggunakan sebelah tangan dan meletakkan kepalanya ke bahu dan tepuk belakangnya perlahan-lahan dengan sebelah tangan lagi.
Anda juga boleh mencuba kaedah dengan menelentangkan bayi, angkat ke hadapan dan ke belakang seperti mengayuh basikal sehingga lututnya rapat ke perut.
Cara lain dengan mendudukkan bayi di atas pangkuan, angkat kepala bayi dan tepuk belakangnya perlahan-lahan.
Ibu bapa juga boleh menggunakan kaedah memegang bayi dalam keadaan tertiarap di bawah lengan dengan kepalanya di atas tapak tangan.
Akhir sekali tuam atau tekap perut bayi dengan kain hangat atau botol yang mengandungi air suam.

Terdapat juga bayi yang gagal diredakan tangisan mereka menyebabkan seluruh badan menjadi kejang dan kebiru-biruan. Memang sukar menguruskan bayi yang menangis dan ibu bapa tidak memahami apa yang mereka inginkan. Punca sebenar kembung perut tidak diketahui tetapi mungkin disebabkan penghadaman bayi yang belum matang, hormon dalam susu ibu dan pengambilan susu ibu secara berlebihan.
Mungkin juga bayi mengalami alahan kepada susu formula yang diminum atau mengalami situasi berulang sebagaimana menimpa ahli keluarga yang lain. Fenomena ini ada hubung kaitnya dengan genetik yang mana setiap ahli keluarga ketika bayi mengalami masalah yang sama. Ibu bapa mampu mengelak bayi daripada berterusan menangis dengan mewujudkan suasana tenang apabila sampai saat-saat mereka mengulanginya seperti hari sebelumnya.

Jika bayi kerap menangis sebelah petang, tenangkan mereka dengan membawa bersiar-siar ke taman, mainkan muzik dengan perlahan, kurangkan cahaya lampu dan bunyi televisyen.
Biarkan bayi mendengar bunyi yang berulang seperti pembersih vakum, mesin basuh atau biarkan mereka menggunakan puting kopek sambil mendodoi.


AMBIL BERAT TAHAP KESIHATAN ANAK, WALAUPUN DEMAM RINGAN – IBU & BAPA ARWAH BABY AISY ZULQARNAIN (PEMENANG TEMPAT KETIGA PERADUAN BAYI COMEL KELABMAMA)

Mungkin ramai yang tidak pernah merasai pengalaman kehilangan anak tersayang. Dan jika boleh, sesiapapun tidak sanggup untuk melalui pengalaman itu. Tetapi, jika ditakdirkan berlaku, adakah kita sebagai ibu bapa bersedia dan reda menerima hakikat kehilangan anak tersebut? Sudah pasti, hanya tangisan yang mampu mengiringi pemergian bayi yang baru berusia 6bulan ketika itu, seperti yang menimpa Pemenang Ketiga Peraduan Bayi Comel Kelabmama, Allahyarham Aisy Zulqarnain Bin Amirul Faiz, mangsa demam denggi berdarah yang meninggal dunia pada 23 Februari lalu.

Berat mata memandang, berat lagi bahu yang memikul. Ibu kandungnya, Siti Zanariah Makhdar dan bapa arwah Aisy, Amirul Faiz Mohd Asri, sudah tidak mampu lagi mengeluarkan air mata mengenangkan kehilangan anak lelaki tunggal kesayangannya. Sebak, pilu dan berlinangan air mata, itulah yang dilalui oleh ibu dan bapa arwah Aisy selepas insiden itu dan setiap kali nama Aisy Zulqarnain disebut.
Ingatkan Demam Biasa, Denggi Berdarah Ragut Nyawa Arwah Aisy
Berkesempatan bertemu dengan kedua ibu bapa arwah baby Aisy Zulqarnain ketika sesi penyerahan hadiah Peraduan Bayi Comel Kelabmama minggu lalu memberi kesempatan kepada team Kelabmama untuk menemubual secara langsung kedua ibu bapa yang masih dalam kesedihan. Walau bagaimanapun kedua-dua mereka sedang berusaha untuk kuat dan redha dengan pemergian anak tercinta demi meneruskan kehidupan normal seperti biasa.

‘Kami bersyukur dan redha anak kami pergi dalam keadaan yang sangat mudah dan senang. Kebetulan hari arwah Aisy meninggalkan kami merupakan malam Jumaat. Menurut doktor, kalau Aisy ditakdirkan mempunyai peluang untuk hidup pun, dia akan menanggung pelbagai komplikasi dan penyakit lain ketika hayatnya,’ beritahu ayah arwah memulakan bicara.
Hampir seminggu si kecil ini bertarung nyawa sendirian dan kuat melawan jangkitan yang menyerangnya. Akhirnya arwah Aisy hanya mampu bertahan hingga hari ke-6 selepas diberitahu dijangkiti Denggi Berdarah. Pada mulanya simptom yang ditujukkan kepada arwah Aisy hanya demam panas berpanjangan. Ibu dan bapa arwah sangat mengambil berat mengenai kesihatan anak mereka sejak dari hari pertama anaknya mengalami demam. Mereka memantau setiap kondisi kesihatan Aisy. Namun semuanya telah tertulis.
‘Dari awal arwah tak sihat kami dah bawa pergi klinik, dah buat ujian darah semua. Tapi keputusan menunjukkkan arwah bebas daripada sebarang jangkitan. Jadi kami ingat demam biasa. Tapi berlarutan dan panas makin tinggi. Kami terus buat keputusan ke hospital. Sampai dihospital pelbagai ujian juga dilakukan, namun keputusan yang diterima masih sama. Arwah bebas daripada segala jangkitan, juga Denggi. Doktor masih tidak pasti jangkitan virus apa yang menyerang Aisy. Sebab tu saya menyeru semua ibu bapa agar jangan ambil mudah dengan tahap kesihatan anak-anak. Jika anak tidak sihat, walaupun hanya demam ringan cepat-cepatlah dapatkan rawatan. Setidak-tidaknya anda dapat tahu apa penyakit yang menyerang anak-anak,’ pesan ibu arwah Aisy.
Tidak Salahkan Pihak Hospital & Doktor
Disebabkan kes kelewatan mendapat keputusan ujian untuk mengenalpasti jangkitan yang menyerang Arwah Aisy, Zanariah dan Amirul dihujani dengan pelbagai soalan daripada orang ramai. Ada yang menyelar pengurusan hospital yang menempatkan arwah Aisy kerana lambat mengenalpasti punca penyakit arwah, tidak kurang juga yang mendesak agar kedua ibu bapa ini mengambil tindakan undang-undang. Namun, menurut Amirul, pihak hospital dan doktor yang merawat arwah Aisy telah melakukan yang terbaik. Bagi seluruh pihak keluarga arwah Aisy mereka redha dengan pemergian buah hati kesayangan mereka dan tidak menyalahkan mana-mana pihak.

‘Saya tidak menyalahkan mana-mana pihak di atas kematian anak saya. Bagi saya, ia adalah takdir yang sudah tertulis. Saya dan isteri redha dengan pemergian anak kami. Doktor dan pihak hospital telah melakukan prosuder yang betul dari awal hingga akhir walaupun keputusan ujian yang mengesahkan anak kami dijangkiti Denggi Berdarah lewat diterima,’ – Amirul Faiz Mohd Asri, Bapa Arwah Aisy
‘Kebetulan dikawasan kami tinggal memang banyak kes denggi. Ada jiran yang terkena jangkitan demam denggi ni. Tak sangka anak kesayangan kami pun kena. Bukan demam denggi biasa tapi Denggi Berdarah.’ – Siti Zanariah Makhdar, Ibu Arwah Aisy
Kenangan Terindah Bersama

                Hanya beberapa bulan diberikan kesempatan memiliki dan menyayangi empunya nama Aisy Zulqarnain Bin Amirul Faiz, merupakan anugerah terindah yang tidak akan luput dalam ingatan bagi pasangan Amirul dan Zanariah. Paling tidak dapat dilupakan mereka, beberapa minggu sebelum pemergian arwah, arwah sangat gemar didukung dan dipeluk erat. Arwah akan meragam jika tidak menunaikan hasratnya itu. Mungkin sebagai tanda memberi peluang kepada orang-orang yang menyayanginya untuk terus ingat momen tersebut.

‘Kami berpuas hati dan sempat memberikan segalanya kepada arwah. Alhamdulillah, saya dapat menyusukan arwah secukupnya hingga ke akhir hayatnya. Hingga hari ini, saya masih mempunyai susu badan dan mengepam susu yang sepatutnya merupakan hak arwah. Susu tersebut saya sedekahkan kepada anak susuan,’ cerita Siti Zanariah tersenyum.

‘Arwah sempat merasa naik kapal terbang. Kami sempat terbang bercuti ke Sabah bersama keluarga. Sepanjang percutian tersebut, arwah sangat baik dan tidak meragam pun. Mungkin nak beri kami kenangan, supaya tidak lupakannya. Paling tak boleh lupakan, arwah sangat suka permainan berbentuk bola dan tengok bola dekat tv. Kalau ada game kat tv, memang dia kusyuk tengok, dia memang peneman saya la kalau tengok bola. Yang terkilan arwah tak sempat ikut masuk pindah rumah baru bulan hadapan. Kami merancang nak buat majlis aqiqah arwah masa masuk rumah baru nanti. Tapi tak mengapalah, kami akan teruskan juga niat tu tanpa arwah nanti, in sha allah,’ujar Amirul.
Temubual Bersama Ibu Bapa Arwah Aisy

(Perkongsian Daripada Facebook Ibu Arwah Aisy –Puan Siti Zanariah)
Alhamdulillah syukur Ya Allah di atas anugerahMu yang terindah. Amanat yang dipinjamkan selama 5bulan 8hari cukup bermakna. Walaupun hanya seketika tapi mampu membuatkan ummi dan baba merasa sangat sangat bahagia sayang.. Anak syurgaku Aisy Zulqarnain bin Amirul Faiz, tunggu ummi dan baba ye sayang. Tahniah sayang, Ummi ingatkan Aisy dah pandai meniarap je, rupanya Aisy memang bijak sampai boleh lawan dengan penyakit yang sangat kuat.. 6 hari Aisy bertarung lawan demam panas, sampai hari ke6 akhirnya doktor berjaya kesan denggi berdarah. Takpe sayang, syurga menantimu di sana.
AISY ZULQARNAIN BIN AMIRUL FAIZ
15 September 2016-23 Februari 2017
Ummi tak perasaan sayang, banyak rupanya tanda yang aisy tunjukkan. Aisy sentiasa nak berdukung, tidur berdodoi.. Dulu aisy taknak baring dalam stroller, nak kene dudukkan. Tapi masa ni, lama sangat aisy bole duduk dalam stroller.. Aisy nak jalan2 dengan ummi dekat taman ye sayang.. InsyaAllah nanti Aisy bawa Ummi ke taman syurga pula ye.
Sabtu 18 feb 2016, hari pertama Aisy demam panas. Suhu aisy 38,39.. Ummi & baba risau sangat sayang. 9.00 pm suhu aisy cecah 40, terus baba ajak ke hospital.. Doc bg ubat demam dganmasukkan ubat dekat Aisy.. Gambar ni hari kedua Aisy demam. Suhu masih 39. Ummi sentiasa mandikan dan lap aisy.. Ummi ikhtiar sejukkan bdn aisy dgn daun bunga raya. Wangi Aisy masa ni, bau segar anak syurga ummi..

Hari ke3, Ummi lapkan aisy sebab suhu aisy masih 38,39.. ummi dah xberani pakaikan baju aisy sebab nanti suhu aisy boleh naik balik..aisy minum susu ummi byk masa ni,3oz setiap kali minum.. sampai hari terakhir aisy hanya minum 0.5oz.. Sayang dah tak larat rupanya sebab perut dah sakit ye..Ummi halalkan setiap titik susu ummi untuk Aisy. Alhamdulillah cukup susu ummi untuk Aisy..
Sejuk anak syurga ummi, ummi pakaikan napkin basah dekat bdn sayang.. sebab suhu aisy tak turun jugak walaupun dah makan ubat demam setiap 6jam.. Kuat betul aisy berlawan dengan penyakit tu..
Ya Allah ummi masih terdengar-dengar suara anak syurga ummi panggil ummi dan baba.. tak berhenti merengek sebab demam ye sayang.. Hari ke3 ni ummi & baba bawak lagi aisy jumpa doktor untuk amik darah.. Doktor sahkan darah aisy bersih. Takde jangkitan kuman dan bukan denggi.. Ummi syukur sangat.. Ummi terus ikhtiar sembuhkan aisy..Lemah sangat anak ummi.. Sentiasa nak dimanja dan dibelai.. Ummi rindu sayang nk peluk, dodoikan aisy..Tangan kecil anak syurga ummi yang selalu ummi cium.

Hari ke4, tinggi sayang suhu badan aisy.. ummi rasa ni bukan demam biasa sebab terlalu lama aisy menahan.. aisy terlalu pasif masa ni..Ummi dah tak sanggup tengok aisy dekat rumah lemah sangat.. ummi bawak pergi emergency, dan aisy kene admit wad.. doktor test lagi darah aisy dan memang clear dari jangkitan kuman atau denggi..Doktor dah mula on drip dekat aisy.. Masuk air dan antibiotik dlm bdn aisy.. badan aisy dah dehydrated sebab aisy kurang minum susu.. Tonsil sakit ye sayang sebab demam aisy dah lama..suhu tinggi sangat..Anak syurga ummi dah dehyrated.. kulit muka pun dah kering.. comelnya anak ummi
Hari ke 5, aisy masih demam..doktor cakap tu mungkin viral fever..sebab takde tanda lain..Anak syurga ummi kuat sangat..Petang hari ke5.. aisy dah sejuk sgt, menggigil2 sebab ummi mandikan aisy dan lap badan aisy ..Aisy Zulqarnain Anak ummi yang baik.. tunggu ummi di syurga sayang..

Hari ke6, 3am.. aisy tiba2 muntah keluar warna coklat seakan-akan darah.. Doktor cuma cakap tu hanya ubat yang aisy makan. Tapi ummi dapat rasa yang itu darah..4 kali Aisy muntah2.. sampai keluar airmata syg..Oxygen aisy dah tak sampai ke tisu badan.. walaupun masa ni pernafasan aisy masih normal, tapi doktor bg oxygen dan aisy perlu masuk ICU..Akhirnya, setelah beberapa jam aisy dalam ICu baru dapat detect aisy kene denggi berdarah.. MasyaAllah.. bukan denggi biasa yang aisy bertarung selama ni.. denggi berdarah sayang.. kuatnya anak syurga ummi..Ummi redha dengan pemergianmu sayang.. Ummi halalkan setiap titik susu yang masuk dlm badan Aisy.. tenanglah anak ku, tunggu ummi dan baba..

Masa ni Aisy happy sangat, ummi terus snap pic.. Bila nampak peraduan bayi comel kelab mama, ummi submit gambar anak syurga ummi.. Ya Allah murah rezeki aisy, aisy terpilih shortlisted dalam peraduan ni.. Tapi ummi tak kuat sayang, ummi rasa kalau aisy menang peraduan ni ummi akan jadikan hadiah itu sebagai kenangan terindah untuk ummi & baba..Kalau ada rezeki Aisy, menang peraduan mesti sebab insan2 yang seikhlas hati like gambar sayang dekat link ni.

—
Kisah sayu dan detik-detik terakhir si kecil ini yang dicoretkan sendiri oleh ibu arwah dalam laman sosial peribadinya. Ia bukan untuk mencari simpati, tetapi sebagai pengalaman yang tidak ingin dilupakan juga sebagai iktibar kepada masyarakat diluar sana agar sentiasa mengambil berat mengenai tahap kesihatan anak dan kes denggi.
Kami di Kelabmama sekali lagi ingin mengucapkan takziah kepada ibu bapa dan seluruh keluarga arwah.

-Al-Fatihah Baby Aisy Zulqarnain-


CARA MENJAGA PUSAT BAYI BARU LAHIR

Tali pusat bayi memainkan peranan yang sangat penting sewaktu bayi di dalam kandungan. Tali pusat mula terbentuk pada usia janin lebih kurang 5 minggu dalam kandungan. Tali pusat ini bersambung dengan ‘placenta’ atau uri dan memainkan peranan untuk menyalurkan darah yang kaya dengan nutrisi dan oksigen yang diperlukan oleh janin untuk terus hidup dan berkembang di dalam rahim si ibu. Darah yang telah ternyah-oksigen daripada bayi juga ‘dikembalikan’ kepada uri melalui tali pusat. Jadi tali pusat bolehlah dianggap seperti ‘talian hayat’ bagi bayi.

Apakah Yang Berlaku Sewaktu Kelahiran Bayi?

            Setelah bayi dilahirkan, tali pusat ini tidak lagi diperlukan. Beberapa ketika setelah bayi selamat dilahirkan, tali pusat yang bersambung dengan uri akan disepit menggunakan ‘cord clamp’ bagi mengelakkan darah daripada uri terus disalurkan kepada bayi. Jika tidak, ada kemungkinan terlalu banyak darah akan tersalur ke dalam sistem peredaran darah bayi yang boleh membawa pelbagai komplikasi. Tali pusat kemudian digunting supaya terpisah daripada uri. Bayi tidak merasa sakit sewaktu tali pusat ini digunting kerana tiada sistem saraf atau deria rasa pada tali pusat.
            Adalah sangat penting tali pusat ini digunting dengan menggunakan alatan yang ‘steril’. Menggunakan alatan seperti pisau cukur atau gunting yang berkarat boleh menyebabkan jangkitan ‘tetanus’ yang merbahaya. Penyakit tetanus pada bayi sudah tidak dilihat dalam komuniti yang mengamalkan proses kelahiran bayi yang selamat. Namun masih ada juga kes-kes sebegini di negara kita iaitu jika kelahiran berlaku di luar dari fasiliti hospital / klinik.
            Tali pusat yang ada pada bayi akan menjadi kering, berubah warna dan mengecut. Kebiasannya tali pusat yang telah kering itu akan jatuh dengan sendirinya dalam masa 2 minggu. Maka tinggallah struktur yang kita kenali sebagai ‘pusat’ pada permukaan perut bayi. Pusat ini pula mengambil masa antara 5 hingga 7 hari untuk kering sepenuhnya.

Bagaimana Menjaga Pusat Bayi Baru Lahir?

            Pastikan tali pusat dan kawasan di sekelilingnya berada dalam keadaan bersih dan kering. Lazimnya, ibu bapa akan dibekalkan dengan ‘alkohol’ atau bancuhan ‘antiseptik’ untuk mencuci pusat bayi. Namun, terdapat juga data yang menunjukkan bahawa mencuci tali pusat dengan air yang bersih diikuti dengan mengelap untuk mengeringkannya sudah memadai. Walaubagaimanapun, terdapat kes-kes tertentu yang masih memerlukan alkohol atau antiseptik digunakan, jadi berbincanglah dengan doktor sekiranya terdapat sebarang persoalan.
            Sewaktu mengenakan lampin atau ‘diapers’ , pastikan tali pusat bayi tidak tertutup oleh lampin/diapers. Letakkan tali pusat itu di luar lampin supaya ia tidak terkena air kencing atau najis bayi. Ini akan membantu proses tali pusat untuk mengering.
            Tidak perlu meletakkan bedak atau ubat-ubatan tradisional pada pusat bayi yang mungkin menganggu proses semulajadi penanggalan tali pusat tersebut. Air bersih sudah memadai. Sewaktu tali pusat belum lagi tertanggal, memandikan bayi dengan cara mengelap menggunakan kain yang basah atau dengan menjirus lebih digalakkan daripada kaedah mandian yang menyebabkan tali pusat itu terendam lama dalam air. Tali pusat bolehlah dilap setelah bayi dimandikan.
            Jangan tarik tali pusat itu walaupun ia kelihatan akan tertanggal pada bila-bila masa sahaja lagi. Biarkanlah proses itu berlaku secara semulajadi.

Tanda- Tanda Jangkitan Pada Pusat

Ada kemungkinan tali pusat dijangkiti kuman sekiranya:

Kawasan Sekeliling Pusat Kelihatan Merah
Terdapat Nanah, Darah Atau Bau Yang Kurang Menyenangkan Pada Pusat
Bayi Demam,
Kurang Aktif
Kurang Menyusu

Dapatkan Pemeriksaan Doktor

            Sekiranya anda melihat tanda tanda mencurigakan pada pusat seperti yang dinyatakan di atas, bawalah bayi ke hospital dengan segera untuk mendapatkan pemeriksaan dan rawatan selanjutnya. Jangkitan pada pusat yang tidak dirawat boleh menyebabkan jangkitan darah yang merbahaya pada bayi. Berjumpalah juga dengan pengamal perubatan sekiranya terdapat pendarahan pada tali pusat atau tali pusat masih belum tertanggal setelah bayi berusia 3 – 4 minggu.

Sumber:  Dr. Alya Hamzah


Sawan Demam | Ibu Bapa Tolong Jangan Panik!

Tidak dinafikan, melihat anak terkena sawan demam adalah diantara pengalaman hidup yang memeranjatkan bagi kebanyakan ibu bapa. Mata terbeliak dan mulut kelihatan biru, kaki mengeras dan menjadi kejang. Ini adalah diantara tanda-tanda yang mungkin dapat dilihat ketika anak terkena sawan demam.
Apakah Sawan Demam?

Sawan demam sebenarnya bukanlah suatu penyakit yang khusus. Ia adalah satu keadaan apabila seseorang kanak-kanak mengalami sawan kerana kenaikkan suhu badan atau demam yang bukan disebabkan oleh penyakit/jangkitan di dalam otak atau ketidakseimbangan metabolik. Jadi, sawan demam tidak sama dengan penyakit sawan atau epilepsy. Istilah ‘Sawan Demam’ juga digunakan oleh sebahagian doktor.
Siapa Yang Boleh Mengalaminya?

Kanak-kanak berusia 3 bulan sehingga 6 tahun secara teorinya boleh mengalami sawan demam. Tetapi lazimnya ia lebih kerap berlaku kepada kanak-kanak yang berumur 6 bulan sehingga 5 tahun.
Apakah Yang Patut Dilakukan?

Jangan panik! Sukar untuk dilakukan! Ini kerana melihat seseorang sawan memang boleh menjadikan kita bingung seketika, namun cubalah sedaya upaya untuk tidak panik agar kita dapat bertindak dengan sewajarnya.Pastikan anak anda ditempatkan di kawasan yang selamat. Sebagai contoh, jauhkan dia daripada objek–objek yang mungkin boleh ditendang dengan tidak sengaja dan jatuh pula ke atas dirinya.Letakkan anak anda dalam posisi mengiring disebelah kiri. Tujuannya adalah untuk mengelakkan anak anak daripada tercekik sekiranya terdapat sesuatu di dalam mulutnya dan juga mengelakkan objek tersebut termasuk ke dalam rongga paru paru. Objek di dalam mulut lebih mudah termasuk kedalam rongga paru paru kanan daripada paru paru kiri jadi tidak disyorkan meletak anak anda mengiring di sisi kanan.Sekiranya anda dapat melihat sesuatu di dalam mulutnya dengan jelas, bolehlah cuba untuk mengeluarkannya dengan satu pergerakkan jari yang cepat ke dalam mulutnya, jika tidak berjaya, jangan cuba untuk menjolok jari anda atau meletakkan sebarang objek lain kedalam mulut anak yang sedang sawan.Jangan memaksa anak yang sedang sawan untuk minum air.Perhatikan “pattern” sawan dan tempohnya. Lazimnya sawan yang berlaku semasa sawan demam akan berhenti dalam beberapa minit.Setelah sawan itu berhenti bawalah anak anda ke klinik yang terhampir untuk penilaian. Sekiranya 5 minit telah berlalu dan sawan masih berterusan, teruslah bawa anak anda untuk berjumpa dengan doktor.Memerhatikan keadaan anak serta tempohnya dapat membantu doktor yang merawat dalam mendapatkan diagnosis yang tepat. Walaupun penyakit tersebut tidak merbahaya, doktor perlu memastikan ia bukanlah disebabkan masalah lain yang lebih serius seperti radang selaput otak, gula terlalu rendah di dalam badan atau masalah ketidakseimbangan metabolik yang lain.
Bolehkah Ia Berulang dan Akan Melarat Menjadi Penyakit Epilepsy?
Ya, penyakit ini boleh berulang lagi. Antara faktor risiko termasuklah sejarah sawan demam dalam ahli keluarga yang lain dan umur kurang daripada 1 tahun sewaktu sawan demam yang pertama. Hampir separuh daripada kes ini berulang akan berlaku dalam tempoh 6 bulan pertama selepas kejadian yang awal. Ia tidak menyebabkan epilepsy. Namun, data menunjukkan yang 2% hingga 7% daripada kanak–kanak ini kemudiannya disahkan mengalami epilepsy. Dalam kes tersebut, kebanyakkannya telah pun mempunyai masalah lain seperti perkembangan yang lambat, masalah sistem saraf otak atau ahli keluarga yang menghidap epilepsy.

Bolehkah Ianya Dielakkan?
Tiada data yang menunjukkan penggunaan ubat demam atau ubat sawan boleh mengelakkan kejadian sawan demam. Namun ubat demam itu boleh membuat anak yang mengalami demam yang tinggi untuk merasa lebih selesa. Apa yang penting untuk diketahui oleh ibu bapa adalah sawan demam itu suatu keadaan yang tidak serius dan mempunyai prognosis yang sangat baik terutama kepada kanak – kanak yang tidak mempunyai sebarang masalah perkembangan yang lewat atau penyakit sistem saraf otak.
Sumber: Dr Alya Hamzah


Muntah & Cirit-birit Bukan Sekadar Penyakit Biasa Pada Kanak-kanak. Bahaya!

Muntah-muntah dan cirit-birit kerap berlaku dalam kalangan kanak-kanak. Walaupun muntah dan/atau cirit-birit mungkin disebabkan oleh keracunan makanan, sakit perut atau meningitis, kebanyakan kes yang sering dialami oleh kanak-kanak dan bayi adalah disebabkan oleh jangkitan virus dan dikenali sebagai gastroenteritis akut. Gastroenteritis adalah masalah radang perut dan usus. Walaupun selalunya ia tidak begitu serius kepada kanak-kanak, namun ia juga boleh membahayakan dan dalam sesetengah kes, dapat mengancam nyawa bayi. Penyebab utama gastroenteritis adalah sejenis virus yang dipanggil Rotavirus.
Apakah Rotavirus?

                Rotavirus adalah virus yang amat mudah berjangkit dan menyebabkan jangkitan di usus. Ia sering dikesan dalam najis kanak-kanak yang telah dijangkiti, dan disebar melalui sentuhan dengan najis ini. Perkara ini sering berlaku apabila kanak-kanak tidak mencuci tangan selepas ke tandas atau sebelum makan. Penyebaran virus boleh berlaku dari anak ke anak di pusat jagaan anak dan nurseri. Ia boleh merebak melalui orang dewasa yang dijangkiti atau yang mengurus bayi yang dijangkiti. Rotavirus mampu bertahan selama beberapa jam di tangan manusia serta berhari-hari di atas permukaan keras dan kering. Ini bermaksud ia juga mudah merebak melalui air atau makanan yang tercemar atau apabila kanak-kanak menyentuh objek atau permukaan yang dijangkiti, dan kemudian menyentuh mulutnya.

Adakah Anak Saya Berisiko?
Kebanyakan kanak-kanak dijangka dijangkiti virus ini sebelum berusia lima tahun. Jangkitan Rotavirus kepada kanak-kanak yang lebih besar tidak begitu berbahaya, namun amat berbahaya bagi kanak-kanak dua tahun ke bawah. Bagi bayi, mereka menghadapi masalah paling serius memandangkan ia boleh menyebabkan dehidrasi (kekurangan cecair dalam tubuh badan) kesan daripada muntah dan cirit-birit yang teruk. Selain berhadapan dengan masalah dehidrasi, terdapat juga risiko mengalami masalah menghadam laktosa yang disebabkan cirit-birit yang berterusan.

Apa Yang Terjadi Jika Telah Dijangkiti?

Pada permulaannya, kanak-kanak yang dijangkiti Rotavirus akan demam dan muntah-muntah, diikuti cirit-birit yang teruk dengan najis berair. Dalam kebanyakan kes, demam dan muntah selama dua ke tiga hari manakala cirit-birit pula berlarutan hingga satu minggu. Gejala-gejala lain termasuk kurang selera makan, sakit badan, air kencing berkurangan dan tidak bermaya.Sekiranya anak anda menunjukkan tanda-tanda awal jangkitan Rotavirus atau dehidrasi, anda perlu:
* Beri anak anda minum 1 hingga 1.5 liter cecair sehari seperti cecair garam rehidrasi atau isotonik. Jika dia muntah, pastikan anak anda kerap mengambil cecair atau susu dalam jumlah yang kecil setiap jam atau setengah jam.
* Bubur boleh diberi dalam jumlah yang kecil bagi memastikan anak menerima khasiat yang mencukupi. Elakkan daripada memberi makanan atau minuman dalam jumlah yang banyak jika dia muntah-muntah.
* Beri parasetamol untuk menurunkan suhu badan.
* Pastikan diri anda, anak anda dan orang lain mencuci tangan selepas menggunakan tandas dan sebelum makan.

Untuk si kecil yang berusia di antara 6 dan 24 bulan, muntah dan cirit-birit yang serius boleh menyebabkan dehidrasi (kehilangan air) yang boleh menyebabkan kegagalan fungsi buah pinggang atau kerosakan otak. Jika dijangkiti, anak anda perlu mendapatkan rawatan perubatan dengan segera untuk menggantikan air yang hilang melalui cecair intravena. Jika tidak dirawat, dehidrasi akan bertambah teruk dan boleh membawa maut.

Bolehkah saya mengelakkan jangkitan Rotavirus?
Antara langkah pencegahan yang boleh diambil termasuklah menyusukan anak dengan susu badan dan menggalakkan setiap ahli keluarga mengamalkan kebersihan yang baik di rumah. Pastikan semua peralatan makanan bersih dengan mencuci pinggan mangkuk, botol dan sudu garpu menggunakan air panas; mengambil berat tentang kebersihan apabila menyediakan makanan untuk keluarga; jangan menyimpan makanan yang telah masak di dalam peti ais lebih daripada dua hari; dan pastikan semua makanan telah dipanaskan semula dengan baik sebelum dimakan.
Walaupun kesemua langkah pencegahan ini diamalkan, kerana Rotavirus adalah sejenis virus yang mudah berjangkit, maka penyusuan ibu dan kebersihan yang sempurna juga tidak mampu melindungi anak anda sepenuhnya. Satu cara yang berkesan adalah dengan mengambil suntikan vaksin untuk virus ini.

Mengenai vaksin

Vaksin Rotavirus amat berkesan jika diambil di peringkat awal. Ia boleh diberi secara oral. Matlamat vaksin ini untuk merangsang sistem imun badan dari usia yang muda supaya apabila anak dijangkiti Rotavirus untuk kali pertama, dia hanya mengalami jangkitan yang sederhana atau tanpa gejala-gejala yang serius. Jika dia dijangkiti lagi, anak anda akan mendapat perlindungan kecil.

Sumber: Utusan


SELIDIK 6 KESILAPAN WAKTU TIDUR SI KECIL

ANAK TIDUR LEWAT

Setelah bekerja sepanjang hari, anda memang mahukan bayi atau anak kecil anda berjaga supaya anda dapat meluangkan lebih masa dengannya. Atau mungkin anda berharap dia akan menjadi begitu letih, lambat laun dia akan tertidur. Apa pun alasannya, bukanlah satu idea yang baik untuk membiarkan anak anda berjaga. Apabila bayi dan anak kecil menjadi letih, lebih susah untuk mereka tidur dan terus tidur. Mereka cenderung untuk bangun lebih awal jika tidur lambat daripada jika mereka masuk tidur pada waktu yang lebih munasabah. Adalah lebih baik untuk menetapkan rutin tidur dan mengikutinya. Jangan tunggu sehingga anak anda menguap dan menggosok-gosok matanya sebelum menidurkannya. Tidur tambahan 15 hingga 20 minit boleh mendatangkan kesan yang baik.

BERGANTUNG KEPADA PERGERAKAN

Pernahkah anda menarik nafas lega setelah bayi anda tertidur di tempat duduk kereta atau dalam sarung? Meskipun ini memberikan anda rehat yang diperlukan, jangan terperangkap sehingga bayi bergantung kepada pergerakan sebelum dapat tidur. Adalah tidak praktikal untuk membawa bayi anda bersiar-siar dalam kereta setiap malam. Dia juga tidak akan mendapatkan tidur nyenyak yang menyegarkan yang diperlukannya. Adalah okey untuk menggunakan pergerakan untuk menenangkan bayi anda jika dia terganggu atau merungut. Cuma jangan jadikan ini sebahagian rutin waktu tidurnya yang biasa.

TERLALU TERANGSANG
Anda mungkin meletakkan mainan bergantung di katil bayi anda untuk menenangkannya. Namun, mainan berputar, bunyi-bunyian dan cahaya-cahaya boleh menjadi gangguan. Jika mereka asyik memerhatikannya, ia boleh membuat bayi berjaga dan mereka tidak akan mengerti bila tiba masanya untuk tidur malam. Adalah lebih baik untuk meletakkan bayi anda tidur di dalam bilik yang betul-betul gelap. Jangan bimbang yang dia akan takut. Dia terlalu muda untuk mengerti perasaan ketakutan di waktu malam. Kipas atau album jenis white noise juga boleh membantu, sebab ia boleh menenggelamkan bunyi-bunyi lain dari seluruh rumah atau di luar. Apabila anak anda lebih tua, cahaya malam yang lembut boleh menenangkan sebarangketakutan dia. Jangan biarkan dia menonton televisyen sebelum tidur. Tertidur semasa menonton DVD kegemarannya bermakna dia mungkin akan kehilangan tidur untuk selama setengah jam yang penting baginya. Ini boleh menjejaskan ketenteraman dan perangainya pada keesokan hari, yang anda tentu tak mahukan!

TIDAK MEMATUHI RUTIN WAKTU TIDUR

Ketika anak anda bayi, anda mungkin merasakan bahawa rutin yang terdiri daripada mandi, buku cerita dan lagu ninabobok tidak lagi diperlukan. Apabila anak anda meningkat usia, anda mungkin merasakan yang dia terlalu tua untuk rutin tidur. Atau mungkin anda berasa terlalu bosan untuk meneruskannya. Tetapi mempunyai satu siri aktiviti-aktiviti sebelum tidur yang menenang serta menyenangkan adalah penting, sebab ia menyediakan anak anda untuk tidur. Orang dewasa juga mendapat manfaat daripada mengadakan beberapa rutin untuk mententeramkan diri setiap malam. Anda tidak boleh mengharapkan anak anda untuk terus tidur jika hari yang dilaluinya sebelum itu adalah sibuk. Sudah tentu dia tidak akan mendapatkan tidur yang diperlukan. Anda boleh membuat apa-apa rutin yang anda suka untuk anak anda. Hanya pastikan ia adalah satu siri langkah-langkah yang menyamankan yang berlaku dalam susunan yang sama pada masa yang sama setiap malam.

KETIDAKKONSISTENAN
Beberapa kali seminggu, apabila dia tidak mahu berenggang dengan anda, memang lebih senang untuk membawakan anak kecil anda ke katil anda dan menunggu sehingga dia tertidur. Atau mungkin anda meletakkan anak prasekolah anda di dalam biliknya tetapi membenarkan dia naik ke katil untuk bersama anda pada waktu malam. Tanpa disedari, katil pasangan suami-isteri menjadi katil keluarga. Anak anda tidak akan memahami mengapa kadangkala anda membawanya ke katilnya sendiri tetapi di masa lain anda membiarkannya di katil anda. Dia akan terus mengamuk sehingga anda membiarkan dia bermalam dengan anda, setiap malam. Jika anda mendapati diri anda dalam situasi ini, undurkan anak anda dari katil anda secara perlahan-lahan. Duduklah di sebelah katilnya semasa dia nak tidur. Kemudian, selepas beberapa malam duduklah di muka pintu, sebelum meninggalkan bilik terus. Terangkan kepadanya bahawa apabila tiba masanya untuk tidur, dia mesti tidur di tempat tidurnya sendiri. Bertegaslah secara berlembut dan anda akan dapat mengubah keadaan.

BERPINDAH KE KATIL BESAR TERLALU AWAL

Jika anda mengalihkan anak anda dari kot bayi ke katil terlalu awal, anda mungkin mendapati yang dia suka merayau di sekitar rumah pada awal pagi. Sebelum usia tiga tahun, anak anda tidak mempunyai pemahaman atau kawalan diri untuk tetap tinggal di sekitar sempadan katil yang kurang nyata baginya. Jalan terbaik ialah dengan mengenakan tempoh percubaan baginya di katil besar. Jika selepas seminggu ini tidak mendatangkan hasil, maka tidak salah bagi mengembalikan dia ke kot. Cuba pindahkannya semula ke katil setelah beberapa bulan berlalu. Cuma ingat bahawa tiada kanak-kanak yang bersekolah yang masih tidur di kot, dan anak anda pun akan begitu juga. Cuba relaks saja tentang hal ini.

Sumber: Internet


KANSER OVARI MEMBUNUH WANITA DALAM MASA SINGKAT

Ramai yang mengaitkan kanser ini sangat bahaya kerana meragut nyawa wanita dalam masa yang singkat. Kanser ovari ialah ketumbuhan, barah dan pertumbuhan sel-sel di luar kawalan dan merbahaya yang berlaku pada kilang telur atau ovari wanita. Penyakit ini ialah kanser organ reproduktif yang ketiga paling kerap berlaku dalam kalangan wanita.

KANSER OVARI BOLEH DIWARISI
Sekiranya ibu, kakak, adik atau nenek anda mempunyai kanser ini, seseorang itu mempunyai risiko yang tinggi untuk mendapat kanser yang sama. Pun begitu, semua wanita berisiko untuk mendapat kanser ovari. Tidak diketahui punca sebenar dan siapa yang akan mendapat kanser ovari.
FAKTOR-FAKTOR INDIVIDU ITU BERISIKO TINGGI

Pertengahan umur atau yang lebih tua (>40 tahun).
Mempunyai sejarah keluarga yang menderita kanser yang sama.
Tidak pernah melahirkan anak.
Mempunyai kanser payudara, kolorektal atau kanser rahim.

Kebanyakan wanita tiada mengalami sebarang simptom sehinggalah ketumbuhan tersebut membesar sehingga menyebabkan kesakitan di bahagian bawah abdomen ataupun menyebabkan pengumpulan air di dalam ruang abdomen dan perut semakin membesar. Gejala lain termasuklah hilang selera makan dan berat badan semakin menyusut dengan cepatnya. Kanser ovari ialah kanser yang sukar dikesan. Ini kerana selalunya pesakit tidak menunjukkan sebarang gejala pada peringkat awal dan tiada cara pencegahan spesifik yang boleh dilakukan.

Pesakit selalunya akan mendapat gejala di atas setelah kanser membesar atau merebak. Ia boleh diketahui selepas melakukan ujian ultrabunyi (ultrasound) di bahagian pelvik dan abdomen. Kepastian sama ada ketumbuhan tersebut ialah kanser hanya akan diketahui bergantung kepada sifat ketumbuhan tersebut dan selepas melalui pembedahan dan dihantar ke makmal untuk ujian selanjutnya. Kanser ini boleh dirawat dengan baik jika sekiranya di kesan pada peringkat awal. Setelah seseorang pesakit didiagnos dengan kanser ovari, rawatan yang diberikan bergantung kepada jenis dan tahap kanser tersebut.
 ……………………………………………………………………………………………………
MENCEGAH LEBIH BAIK DARIPADA MENGUBATI

Setakat ini, tiada cara untuk mengelakkan kanser ovari, tetapi antara perkara yang boleh dilakukan untuk mencegah termasuk penggunaan pil perancang keluarga, melakukan tubal ligasi, melakukan pembedahan membuang kedua-dua belah ovari dan mengandung dan melahirkan anak. Kanser ovari boleh dikesan pada peringkat awal sekiranya setiap wanita menjalankan rutin pemeriksaan doktor dan melakukan ujian ultrabunyi secara berkala pada setiap tahun terutamanya pada mereka yang mempunyai faktor risiko di atas. Selalunya pesakit yang didiagnos pada peringkat awal dan masih belum berkahwin atau mempunyai anak, dan berjaya dirawat, ada antara pesakit masih boleh mengandung. Pun begitu, sekiranya pesakit lambat didiagnos, selalunya rawatan diberikan menyebabkan kemandulan terhadap pesakit
                Kanser ovari boleh dikesan pada peringkat awal sekiranya setiap wanita menjalankan rutin pemeriksaan doktor dan melakukan ujian ultrabunyi secara berkala pada setiap tahun terutamanya pada mereka yang mempunyai faktor risiko diatas. Setiap wanita perlu peka terhadap sebarang perubahan yang berlaku kepada diri mereka. Dinasihatkan supaya berjumpa dengan pakar sakit puan anda dengan segera sekiranya terdapat sebarang perubahan.
—-
KISAH PENGALAMAN PESAKIT KANSER OVARI

Gaya hidup yang diamalkan sama seperti wanita berkerjaya lain yang sibuk dengan urusan tugasan di pejabat. Pergi pagi dan pulang petang hingga membuatkan wanita ini sukar mengikut rutin makan yang betul setiap hari. Hari demi hari berlalu seperti biasa sehingga dia dikejutkan dengan berita sedih daripada doktor mengenai kesihatannya yang dirasakan mampu mengubah keseluruhan kehidupannya. Namun, atas sokongan dan semangat diberikan ahli keluarga, sanak-saudara dan sahabat-handai, wanita tabah ini mampu menghadapi dugaan dengan penuh kesabaran. Muhaini Mustafa, 46, didiagnos menghidap kanser pada 2013 ketika umat Islam meraikan sambutan Aidiladha. Pada mulanya, dia mengalami perut kembung yang menyebabkannya berasa tidak selesa setiap kali datang haid. Masalah berkenaan berlaku selepas dia menjalani pembedahan membuang sista (cyst) pada 2011. Pengesahan kehadiran sista di dalam rahim berlaku selepas melahirkan anak sulung iaitu 10 tahun selepas dia berkahwin.
“Ketika itu, saya tidak mengalami sakit yang teruk dan menganggap gejala sakit yang dirasai normal bagi wanita yang datang haid.
“Namun, selepas doktor mengenal pasti terdapat sista pada ovari dan melakukan pembedahan untuk membuangnya, saya mengalami gejala perut kembung yang melampau setiap kali datang haid.
“Sampai satu tahap, saya sakit yang keterlaluan di bahagian perut. Keadaan perut seperti wanita hamil dan mengeras selain mengalami perut kembung yang melampau.
“Selepas itu, saya segera mendapatkan pemeriksaan doktor dan tanpa disangka saya perlu melakukan pembedahan dengan segera jika mahu selamat,” katanya.
Ujarnya, selepas melakukan imbasan, doktor mengesahkan terdapat tumor sebesar 12 sentimeter. Pada masa sama, doktor turut melakukan biopsi untuk memastikan penyakit yang dialami dan mengesahkan Muhaini menghidap kanser ovari tahap 3C. Keadaan yang dialami itu terlalu bahaya bagi dirinya untuk menunggu lama kerana bimbang tumor di dalam ovari akan pecah dan menyebabkan kematian. Doktor menasihatkannya untuk melakukan pembedahan membuang tumor dengan segera walaupun kos yang perlu ditanggung agak mahal iaitu kira-kira RM25,000. Bukan hanya tumor, doktor perlu membuang keseluruhan ovari kerana ia sudah rosak disebabkan masalah sista dan sel kanser yang merebak. Biarpun sedih, Muhaini perlu meneruskan rawatan kemoterapi sebanyak enam ulangan selepas sebulan menjalani pembedahan. Pada mulanya memang agak membimbangkan untuk dia melakukan rawatan kemoterapi disebabkan kesannya kepada pesakit melalui pembacaan dan pengalaman rakan lain.
“Namun, agak berbeza bagi saya kerana pada hari ketiga selepas rawatan berkenaan, saya hanya rasa loya, itupun selepas tubuh bertindak balas dengan ubat. Biarpun lidah ada sedikit kebas, ia tidak mengubah selera makan saya. Bagi mengatasi masalah loya, saya banyak minum air kosong iaitu kira-kira tiga liter sehari.
“Pada masa sama, saya turut mengamalkan pengambilan jus buah-buahan atau makan buah segar bagi mengurangkan rasa loya,” katanya.
Melalui pengambilan diet yang sihat dan seimbang, dia mampu menjalankan tugasan di pejabat ketika dalam proses ulangan rawatan kemoterapi. Dia lebih suka bekerja dan ke pejabat berbanding hanya duduk di rumah bagi mengelakkan tekanan akibat penyakitnya itu. Sepanjang melakukan kemoterapi, dia hanya mengambil hidangan berkhasiat kerana ia penting bagi memulihkan semula sel darah merah agar tidak mengganggu ulangan rawatan yang perlu dihabiskan. Muhaini akui sangat bersyukur kerana tergerak hati untuk mengikuti kelas pemakanan sihat anjuran My Ideal Weight yang diasaskan oleh Nurul Ashikin Md Nasir sebelum disahkan menghidap kanser ovari. Ia sedikit sebanyak membantu dirinya untuk mengetahui hidangan yang boleh diambil untuk mengembalikan kesihatan dan memulihkan sel badan dalam jangka masa lebih cepat. Menariknya, pengasas program berkenaan banyak memberi panduan kepada dirinya mengenai jenis makanan yang perlu diamalkan. Justeru, selesai rawatan kemoterapi, barulah Muhaini berpantang mengambil sumber hidangan seperti makanan laut dan daging merah.
“Tiga kali kelas saya sertai dan ia banyak membantu. Malah, saya juga berjaya mengubah cara pengambilan sumber bahan mentah seperti ayam dan sayuran organik kerana ia lebih selamat daripada bahan kimia.
“Bagi saya, untuk menjalani rawatan kemoterapi, badan perlu kuat manakala keadaan darah merah dan darah putih perlu stabil, barulah boleh lakukan rawatan ulangan yang seterusnya.
“Selepas tamat rawatan kemoterapi, saya meneruskan amalan pengambilan minuman jus yang dibuat sendiri menggunakan campuran buah dan sayuran segar sebagai makanan tambahan semula jadi,” katanya.
Biarpun pada mulanya agak sukar menerima rasa minuman berjus campuran buah dan sayur segar, demi kesihatan dia perlu biasakan diri dengan cara pemakanan yang sihat itu. Misalnya, Muhaini banyak mengambil ubi bit dan nanas selepas tamat rawatan kemoterapi selain menambah halia atau kunyit ke dalam minuman kerana ia kaya dengan kandungan antioksidan yang tinggi. Selain mengamalkan minuman berjus, dia juga memastikan setiap hidangan yang diambil mesti dijamah bersama sayur atau buah bagi memastikan sajian seimbang. Kini, dia merasai perbezaan yang ketara berbanding sebelum ini selepas mengubah gaya pemakanan yang lebih berkhasiat. Pada masa sama, dia juga berazam untuk menurunkan berat badan berlebihan untuk mendapatkan berat yang lebih ideal. Bukan hanya mementingkan aspek pemakanan, dia turut melakukan senaman mengikut kemampuan dirinya sendiri seperti berjalan seminggu sekali bersama rakan lain yang pernah menghidap kanser. Biarpun kini dia sudah menghabiskan ulangan rawatan kemoterapi, setiap tiga bulan Muhaini perlu melakukan pemeriksaan bagi memastikan sel kanser tidak menyerang kembali.
“Selain sokongan ahli keluarga, kita perlu menjaga pengambilan makanan berkhasiat, kurangkan tekanan, lakukan senaman, sentiasa gembira dan berfikiran positif untuk mengembalikan kesihatan.
“Memang saya akui, sebelum ini agak tertekan dengan tugasan di pejabat. Namun, selepas pulih daripada kanser ovari yang dialami saya perlu bijak mengawalnya.
“Kini, saya lebih banyak bersabar dan bertenang ketika melakukan tugasan ataupun berada di rumah bagi mengelakkan rasa tertekan,” katanya.
PETIKAN HARIAN METRO


NUR ADRA SOFEA BAYI PALING COMEL KELABMAMA 2017

Untuk pemenang hadiah utama Peraduan Bayi Comel Kelabmama 2017, Nur Adra Sofea atau nama panggilan manja ‘Sofea’, telah menerima Pakej Sambutan Hari Lahir Tajaan Merryland Event bernilai RM2388. Hadiah Sofea ini akan diterima pada ulangtahun kelahiran Sofea yang pertama pada September 2017 nanti. Sofea diumukan sebagai pemenang setelah mendapat peratusan undian tertinggi melalui kiraan LIKE, SHARE & JURI.

Khas untuk Pemenang Pertama Peraduan Bayi Comel Kelabmama 2017, kami abadikan foto-foto si comel Nur Adra Sofea untuk tatapan pengikut Kelabmama. Ini perkongsian daripada ibu Sofea sendiri, Puan Nur Adila Ramli. Comel betul Sofea ni. Muah!

Sofea baru habis pantang, usia 50 hari

Kak Long (Layla) sayang sangat dekat adik

Sofea kalau tidur buai, memang berejam

Kalau hari ibu cuti, masing2 bangun lambat

Sofea nmpak sama besar dengan kak long

Sofea kalau ketawa, bukan main lagi

Keluarga Sofea (Time ni kenduri akikah sofea)

 Dengan papa .. Kak long sayang adik katanya

Baru lepas kene cucuk 6 bulan

Sofea lahir pada 09.09.2017 di hospital HKL dengan berat 3.08kg secara normal. Nama Nur Adra Sofea tu papa dia yang bagi selepas 7 hari dilahirkan. Sofea anak kedua .

TAHNIAH JUGA KEPADA PEMENANG BAYI COMEL KELABMAMA YANG LAIN

Ibu & Bapa, Baby Arwah Aisy Zulqarnain Bin Amirul Faiz (PEMENANG TEMPAT KETIGA)

Keluarga Baby Putera Mikail Ubaidullah Bin Muhammad Muzzammel (PEMENANG SAGUHATI)

Keluarga Baby Ahmad Thaqif Bin Mohd Shamsul (PEMENANG SAGUHATI)


SALAHKAH IBU BAPA MENGGUNAKAN ABAH-ABAH DEMI KESELAMATAN ANAK?

Di negara-negara Barat, senario ibu bapa ‘mengikat’ anak ketika keluar bersiar-siar merupakan satu perkara biasa. Tindakan itu juga tidak dilabelkan sebagai satu kesalahan besar. Walau bagaimanapun di Malaysia masih belum ramai masyarakat dapat menerima kewujudan abah-abah keselamatan yang dipakaikan pada bahagian dada si kecil. Kebanyakkan ibu bapa yang menggunakan abah-abah ini terpaksa bersabar dengan pelbagai pandangan negatif orang lain terhadap tindakan mereka. Kritikan biasa seperti, ‘Menarik anak seakan-akan binatang’, cukup menghiris perasaan.

Tidak perlu mempedulikan pandangan sesetengah pihak yang menganggap tindakan mengikat anak sebagai kejam, tetapkanlah pendirian peribadi anda demi keselamatan yang tersayang. Penggunaan abah-abah adalah kaedah terbaik demi keselamatan si kecil. Malah, selain mampu mengurangkan risiko kehilangan anak, ibu bapa tidak perlu bimbang anak kesayangan akan merayau jauh ke kawasan yang berbahaya atau diculik. Sama ada berada di pusat beli-belah mahupun ketika melintas di jalan raya, ibu bapa tidak perlu lagi bermandikan peluh mengejar anak mereka. Kesimpulan tepuk dada tanya selera. Nak dengar kata-kata masyarakat yang menyelar atau demi keselamatan anak anda yang tersayang.

Abah-abah wujud seawal abad ke-17 & ke-19
Hakikatnya, penggunaan abah-abah dalam kalangan kanak-kanak bukan satu fenomena moden. Di negara-negara Barat, abah-abah dipercayai telah wujud seawal abad ke-17 sehingga ke-19. Imej kanak-kanak menggunakan sejenis tali pengikat ketika baru belajar berjalan banyak direkodkan dalam lukisan pada era itu. Tetapi, populariti penggunaan abah-abah melonjak sekitar abad ke-20 seiring dengan kepesatan pembangunan bandar-bandar besar. Perasaan bimbang terhadap bahaya anak berjalan di jalan raya mendesak majoriti ibu bapa mengambil langkah menggunakan abah-abah. Keadaan ini memberi peluang kepada golongan pengeluar untuk mempelbagaikan rekaan model abah-abah itu.
(Petikan Daripada Berita Harian)

Penyanyi Siti Sarah Raissuddin nekad menggunakan abah-abah keselamatan atau ‘harness’ selepas melalui pengalaman menakutkan kehilangan anak keduanya, Zakira Talita Zahra, 3, di sebuah pusat beli belah di sini, baru-baru ini. Katanya, tempoh sejam berhadapan detik cemas itu memberi pengajaran supaya lebih mengutamakan keselamatan anak-anak selain menepis pandangan remeh masyarakat terhadap penggunaan peralatan berkenaan.

“Biarlah apa orang kata kerana yang penting keselamatan anak-anak saya. Saya tidak mahu membawa anak keluar tanpa bantuan ‘harness’. Saya enggan mengambil sebarang risiko lagi. Saya akui salah saya kerana tidak mengambil langkah keselamatan sebegini lebih awal lagi. Sukar untuk saya gambarkan insiden cemas yang berlaku dalam sekelip mata itu. Alhamdulillah anak saya, Talita ditemui dalam keadaan selamat di stesen monorel berdekatan.  Mustahil anak saya yang berusia tiga tahun boleh keluar sendiri dari pusat membeli belah dan menuju ke stesen monorel. Namun, saya tidak dapat mengumpul butiran lanjut kerana kelemahan televisyen litar tertutup (cctv) di premis berkenaan.”


Mitos Mengenai Mandi Malam Boleh Memudaratkan

Adakah ia satu mitos tentang mandi pada waktu malam boleh mendatangkan kemudaratan pada kesihatan? Ramai kalangan masyarakat Malaysia mengatakan amalan sebegini boleh mendatangkan pelbagai masalah kesihatan. Adakah benar persepsi tentang tabiat mandi pada waktu malam boleh mendatangkan penyakit kronik?
                Kajian menunjukkan yang mandi bukan sahaja boleh membersihkan badan daripada kotoran tetapi juga boleh menghilangkan stres. Mandi memainkan peranan penting dalam mempertingkat sistem imun badan selain mengelak berlakunya penyakit kulit seperti ekzema dan masalah kesihatan lain. Kebanyakan penyakit kronik antaranya diabetes, hipertensi, kegagalan buah pinggang dan masalah kardiovaskular muncul daripada kegagalan sistem dalam badan, cara pemakanan dan gaya hidup kita. Tiada bukti yang mengatakan mandi pada waktu malam boleh mendatangkan penyakit-penyakit ini. Air mandian suam boleh membuka liang-liang roma badan dan membantu menghilangkan toksin. Mandi dengan air hangat boleh mengurangkan sakit otot dan membantu usus berfungsi dengan baik. Tapi kalau anda sedang mengalami stres, mandi dengan air sejuk boleh membantu.

Tetapi Bagaimana Dengan Isu Mandi Pada Waktu Malam?

Negara ini mempunyai iklim tropika di mana cuacanya adalah panas dan lembab dan oleh itu mandi malam tidak mendatangkan kemudaratan. Lainlah kalau anda menghidapi pneumonia dan tinggal di negara yang mempunyai iklim musim sejuk. Mandi malam adalah baik kerana ia membersihkan badan daripada bakteria dan virus. Amalan mandi adalah penting bagi gaya hidup sihat. Di hospital juga, pesakit yang boleh berjalan dan boleh mandi, memang digalakkan mandi. Kegagalan mandi yang secukupnya boleh mendatangkan penyakit kulit dan juga bau badan. Pembersihan kulit berlaku bila kita mandi.

Ekzema

Ekzema adalah penyakit kulit kronik yang menyebabkan kulit menjadi kering, senang mengalami iritasi dan kegatalan. Tiada ubat bagi masalah ini tetapi penjagaan kulit yang baik membantu mengawalnya. Bila kulit anda kering, ia bukannya kurang minyak tetapi kurang mengandungi air. Untuk itu, penjagaan kulit harian yang baik serta fokus pada mandi dan penggunaan pelembab diperlukan. Rawatan bagi kulit yang kering adalah dengan membuatkan kulit mengandungi air dan cara yang terbaik dengan berendam ketika mandi dan menggunakan losyen pelembab selepas itu. Tujuan mandi dan memakai pelembab adalah untuk memulihkan kulit kering.Bagi tujuan ini, kita perlu kurangkan kehilangan air daripada kulit. Pakar dermatologi (kulit) mengesyorkan mereka yang ada masalah ini supaya mandi dan menggunakan pelembab pada waktu malam. Kulit anda tidak mungkin kering semasa anda tidur, jadi air lebih senang meresap ke dalam kulit,” terangnya.

Jadual Kerja Ketat
Ada juga ramai yang tidak punya masa untuk mandi secukupnya kerana jadual kerja yang agak ketat. Ada juga yang bermasalah bila berjauhan dari rumah dan tidak sesuai dengan tempat di mana mereka berada. Jadual kerja yang ketat menyebabkan ramai ahli perniagaan serta peniaga enggan mandi secukupnya. Ramai peniaga perlu keluar berniaga pada awal-awal pagi lagi dan hanya pulang ke rumah pada lewat malam. Ini menyebabkan mereka malas mandi kerana menyimpan tenaga untuk aktiviti perniagaan pada esoknya. Gagal mandi adalah tidak baik bagi kesihatan dan ini boleh mengundang pelbagai penyakit yang mengganggu kehidupan kita. Ia juga boleh mengganggu keyakinan dan produktiviti kita.

Tetapi Kenapa Orang Tua-Tua Mengatakan Mandi Malam Tidak Baik?

Nasihat sebegitu mungkin tidak berapa boleh dipakai lagi pada masa kini. Mungkin pada dekad-dekad yang lampau masyarakat masih belum maju dan kebanyakan rumah tidak punya saluran bekalan air paip. Satu masa dulu, ramai yang tinggal di luar bandar serta menggunakan perigi dan sungai untuk mandi. Untuk pergi ke perigi dan sungai pada waktu malam tanpa cahaya lampu dan suasana gelap gelita mungkin mengundang pelbagai bahaya seperti binatang berbisa dan juga bahaya di sungai, sebab itulah mungkin orang tua melarang kita daripada mandi waktu malam. Kini kita semakin maju dan mempunyai kemudahan yang jauh lebih baik. Bagi mereka yang pulang malam, eloklah bersihkan badan terlebih dahulu sebelum ke tempat tidur.

Pemulihan Badan

Mandi adalah kaedah baik bagi merehatkan otot badan. Setelah bekerja sehari suntuk, otak dan badan anda perlukan rehat. Mandi pada malam hari (sebelum tidur) boleh membantu mengembalikan ketahanan fizikal dan emosi. Terdapat banyak salah faham tentang isu mandi di waktu malam kerana ramai orang berpendapat ia lebih banyak mudarat daripada kebaikan termasuk mendatangkan penyakit. Mandi juga membuatkan anda dapat tidur dengan lena dan membantu mengurangkan insomnia (susah untuk tidur).

Sumber Bernama


AL-FATIHAH BUAT ARWAH BABY AISY ZULQARNAIN, PEMENANG KETIGA PERADUAN BAYI COMEL KELABMAMA

Kelabmama ingin mengucapkan Takziah kepada ibu bapa dan keluarga Arwah Aisy Zulqarnain atas kehilangan permata hati mereka pada 23 Februari 2017.

                Kelabmama sangat bersimpati dan bersedih apabila dimaklumkan bahawa Pemenang Ketiga Peraduan Bayi Comel Kelabmama ini telah pulang kepada Pencipta-NYA pada Februari lepas. Ribuan kemaafan daripada kami kerana baru mendapat khabar sedih ini daripada ibu arwah sendiri melalui perbualan telefon. Walau bagaimanapun Kelabmama tetap akan sampaikan hadiah arwah Aisy Zulqarnain kepada keluarganya sebagai hadiah kenangan.

-Al-Fatihah-

(Perkongsian Dengan Keizinan Daripada Facebook Ibu Arwah Aisy –Puan Zanariah)
Alhamdulillah syukur Ya Allah di atas anugerahMu yang terindah. Amanat yang dipinjamkan selama 5bulan 8hari cukup bermakna. Walaupun hanya seketika tapi mampu membuatkan ummi dan baba merasa sangat sangat bahagia sayang.. Anak syurgaku Aisy Zulqarnain bin Amirul Faiz, tunggu ummi dan baba ye sayang. Tahniah sayang, Ummi ingatkan Aisy dah pandai meniarap je, rupanya Aisy memang bijak sampai boleh lawan dengan penyakit yang sangat kuat.. 6 hari Aisy bertarung lawan demam panas, sampai hari ke6 akhirnya doktor berjaya kesan denggi berdarah. Takpe sayang, syurga menantimu di sana.
AISY ZULQARNAIN BIN AMIRUL FAIZ
15 September 2016-23 Februari 2017

Ummi tak perasaan sayang, banyak rupanya tanda yang aisy tunjukkan. Aisy sentiasa nak berdukung, tidur berdodoi.. Dulu aisy taknak baring dalam stroller, nak kene dudukkan. Tapi masa ni, lama sangat aisy bole duduk dalam stroller.. Aisy nak jalan2 dengan ummi dekat taman ye sayang.. InsyaAllah nanti Aisy bawa Ummi ke taman syurga pula ye.

Sabtu 18 feb 2016, hari pertama Aisy demam panas. Suhu aisy 38,39.. Ummi & baba risau sangat sayang. 9.00 pm suhu aisy cecah 40, terus baba ajak ke hospital.. Doc bg ubat demam dganmasukkan ubat dekat Aisy.. Gambar ni hari kedua Aisy demam. Suhu masih 39. Ummi sentiasa mandikan dan lap aisy.. Ummi ikhtiar sejukkan bdn aisy dgn daun bunga raya. Wangi Aisy masa ni, bau segar anak syurga ummi..

Hari ke3, Ummi lapkan aisy sebab suhu aisy masih 38,39.. ummi dah xberani pakaikan baju aisy sebab nanti suhu aisy boleh naik balik..aisy minum susu ummi byk masa ni,3oz setiap kali minum.. sampai hari terakhir aisy hanya minum 0.5oz.. Sayang dah tak larat rupanya sebab perut dah sakit ye..Ummi halalkan setiap titik susu ummi untuk Aisy. Alhamdulillah cukup susu ummi untuk Aisy..

Sejuk anak syurga ummi, ummi pakaikan napkin basah dekat bdn sayang.. sebab suhu aisy tak turun jugak walaupun dah makan ubat demam setiap 6jam.. Kuat betul aisy berlawan dengan penyakit tu..

Ya Allah ummi masih terdengar-dengar suara anak syurga ummi panggil ummi dan baba.. tak berhenti merengek sebab demam ye sayang.. Hari ke3 ni ummi & baba bawak lagi aisy jumpa doktor untuk amik darah.. Doktor sahkan darah aisy bersih. Takde jangkitan kuman dan bukan denggi.. Ummi syukur sangat.. Ummi terus ikhtiar sembuhkan aisy..

Lemah sangat anak ummi.. Sentiasa nak dimanja dan dibelai.. Ummi rindu sayang nk peluk, dodoikan aisy..

Tangan kecil anak syurga ummi yang selalu ummi cium.

Hari ke4, tinggi sayang suhu badan aisy.. ummi rasa ni bukan demam biasa sebab terlalu lama aisy menahan.. aisy terlalu pasif masa ni..

Hari ke 4, Ummi dah tak sanggup tengok aisy dekat rumah lemah sangat.. ummi bawak pergi emergency, dan aisy kene admit wad.. doktor test lagi darah aisy dan memang clear dari jangkitan kuman atau denggi..

Doktor dah mula on drip dekat aisy.. Masuk air dan antibiotik dlm bdn aisy.. badan aisy dah dehydrated sebab aisy kurang minum susu.. Tonsil sakit ye sayang sebab demam aisy dah lama..suhu tinggi sangat..

Anak syurga ummi dah dehyrated.. kulit muka pun dah kering.. comelnya anak ummi

Hari ke 5, aisy masih demam..doktor cakap tu mungkin viral fever..sebab takde tanda lain..

Anak syurga ummi kuat sangat..

Petang hari ke5.. aisy dah sejuk sgt, menggigil2 sebab ummi mandikan aisy dan lap badan aisy ..

Aisy Zulqarnain Anak ummi yang baik.. tunggu ummi di syurga sayang..

Hari ke6, 3am.. aisy tiba2 muntah keluar warna coklat seakan-akan darah.. Doktor cuma cakap tu hanya ubat yang aisy makan. Tapi ummi dapat rasa yang itu darah..4 kali Aisy muntah2.. sampai keluar airmata syg..

Oxygen aisy dah tak sampai ke tisu badan.. walaupun masa ni pernafasan aisy masih normal, tapi doktor bg oxygen dan aisy perlu masuk ICU..

Akhirnya, setelah beberapa jam aisy dalam ICu baru dapat detect aisy kene denggi berdarah.. MasyaAllah.. bukan denggi biasa yang aisy bertarung selama ni.. denggi berdarah sayang.. kuatnya anak syurga ummi..

Ummi redha dengan pemergianmu sayang.. Ummi halalkan setiap titik susu yang masuk dlm badan Aisy.. tenanglah anak ku, tunggu ummi dan baba..

Masa ni Aisy happy sangat, ummi terus snap pic.. Bila nampak peraduan bayi comel kelab mama, ummi submit gambar anak syurga ummi.. Ya Allah murah rezeki aisy, aisy terpilih shortlisted dalam peraduan ni.. Tapi ummi tak kuat sayang, ummi rasa kalau aisy menang peraduan ni ummi akan jadikan hadiah itu sebagai kenangan terindah untuk ummi & baba..Kalau ada rezeki Aisy, menang peraduan mesti sebab insan2 yang seikhlas hati like gambar sayang dekat link ni.

-AL-FATIHAH-
AISY ZULQARNAIN BIN AMIRUL FAIZ
15 September 2016-23 Februari 2017